title: Crash Team Racing

text: "Crash Team Racing" on ajopeli, jossa pelaaja ohjaa Crash Bandicoot -pelisarjan hahmoja, joista useimmat kilpailevat mikroautoilla. Ajaessaan pelaaja voi peliohjaimen sauvoja ja painikkeita käyttämällä kiihdyttää, ohjata, peruuttaa, jarruttaa, pomppia ja käyttää aseita tai ominaisuuksien voimistajia. Pelin radoille ja areenoille on sijoiteltu kahdenlaisia laatikoita, joista kysymysmerkeillä merkittyjä päin ajamalla ja rikkomalla saa käyttöönsä aseita tai voimistajia. Kun pelaaja saa laatikon rikkomalla käyttöönsä aseen tai voimistajan, se ilmestyy näkyviin keskelle ruudun yläreunaa. Aseita ja voimistajia voi käyttää muiden kilpailijoiden häiritsemiseen tai oman ajon parantamiseen. Raidalliset hedelmälaatikot sisältävät "wumpa-hedelmiä", joita kymmenen kappaletta keräämällä pelaajan auto nopeutuu ja kerätyt aseet sekä voimistajat vahvistuvat.


title: Crash Team Racing

text: Oleellinen "Crash Team Racing"issä ajamiseen vaikuttava liike on ”power slide” eli kiihdytysvoiman kerääminen autoa sivuttain liu'uttamalla: pelaaja suorittaa liu'un painamalla yhtä ohjaimen yläosan paniketta hypäyttääkseen autoa ja ohjaamalla ajokin vinoon ennen sen putoamista maahan. Autoa liu'uttaessa ”Turbo Boost Meter” -mittari näytön oikeassa alakulmassa täyttyy ja muuttaa väriään vihreästä punaiseksi. Pelaajan auton pakokaasu muuttuu samalla mustaksi. Ajokkia väliaikaisesti kiihdyttääkseen pelaaja painaa ohjaimen vastakkaista yläosapainiketta mittarin ollessa punaisella. Kiihdytysliu'un aikana pelaaja voi kiihdyttää ajokkia kolmesti viimeisen kiihdytyksen ollessa kahta aikaisempaa voimakkaampi. Liian pitkään liu'ussa odottaessa ajokin kiihdytystila laukeaa, kiihdytysmahdollisuus menetetään, ja lopulta ajokki pyörähtää. Liukumisen lisäksi kiihdytysvoimaa voi kerätä kerryttämällä ilmassaoloaikaa ratojen esteiden yli hypätessä: mitä pidempään ajokki viipyy ilmassa, sitä voimakkaampi on kiihdytys ajokin palatessa maahan.


title: Crash Team Racing

text: "Crash Team Racing"issä on viisi pelitilaa: Adventure eli seikkailutila, Time Trial eli aika-ajo, Arcade- ja Versus-kilpailutilat sekä Battle-taistelutila. Pelitiloissa pelaaja valitsee ohjattavakseen 1–8 hahmoa. PlayStation Multitap -ohjainlisäosalla myös kolmannen ja neljännen pelaajan yhtäaikainen pelaaminen on mahdollista. Adventure-pelitila on yksinpeli, jossa pelaajan on kierrettävä kaikki radat ja areenat ja kerättävä pokaaleja, reliikkejä, loppuvastusavaimia, CTR-merkkejä ja jalokiviä. Adventure-pelitilan päämäärä on pelastaa maailma tarinan antagonisti Nitros Oxidelta voittamalla kilpailut 16 eri radalla. Pelin alussa pelaajalla on kilpailtavanaan vain kaksi rataa. Uusia ratoja ja alueita avautuu ratoja voitettaessa. Jokaisella radalla pelaajan on voitettava pokaali saavuttamalla kilpailun ensimmäinen sija. Kun alueen kaikki neljä pokaalia on voitettu, alueen loppuvastuksen autotalli () avautuu. Siellä pelaaja kilpailee loppuvastuksen nimikkoradalla vain tätä vastaan. Loppuvastuksen kukistuessa tämä luovuttaa avaimen, jolla pelaaja pääsee uusille alueille ja lopulta kohtaamaan Oxiden tämän avaruusaluksessa.


title: Crash Team Racing

text: Alueen pokaalien ja loppuvastusavaimen voittamisen jälkeen radoille avautuu uusia pelimuotoja. Reliikkikisassa () pelaaja ajaa radalla kolme kierrosta yksin mahdollisimman nopeasti. Radalle on sijoiteltu sekuntilaatikoita, joita rikottaeessa ajanotto pysähtyy, ja radan kaikki laatikot rikottaessa loppuajasta vähennetään kymmenen sekuntia. Pelaaja voittaa reliikin alittaessaan näytöllä ilmoitetun aikarajan. Toisessa avautuvassa pelimuodossa, CTR-haasteessa () pelaajan on kilpailun voittamisen lisäksi kerättävä radalle ripotellut C- T- ja R-kirjaimet. Onnistuessaan pelaaja palkitaan CTR-merkillä, jota on viittä eri väriä: punaisia, vihreitä, sinisiä, keltaisia ja violetteja. Violetteja CTR-merkkejä saa erityisiltä lisäradoilta, joilla on kerättävä 20 kristallia annettu aikaraja alittaen. Kun pelaaja on kerännyt neljä samanväristä CTR-merkkiä, avautuu Gemstone Valley -alueella värin cup-kisa (), neljän radan turnaus, jonka voitosta pelaaja palkitaan jalokivellä. Läpäistäkseen pelin pelaajan on kerättävä kaikki pokaalit, loppuvastusavaimet, reliikit, CTR-merkit ja jalokivet ja tämän jälkeen voitettava Nitros Oxide kilpailussa yksi yhtä vastaan.


title: Crash Team Racing

text: Time Trial- eli aika-ajo-pelitila on yksinpeli, jossa pelaaja yrittää ajaa minkä tahansa pelin radan nopeimman ajan. Aika-ajotilassa radat ovat pelkistetyt, eli siinä ei ole muita kuljettajia eikä laatikoiden antamien aseiden tai wumpa-hedelmien tuomia lisäetuja. Radalla aika-ajon suoritettuaan pelaaja voi tallentaa ”aaveen”, suorituksensa tallenteen, jota vastaan pelaaja voi halutessaan jatkossa aika-ajotilassa kilpailla. Arcade-pelitilassa pelaaja voi nopeasti selata ja kilpailla ratavalikoimassa. Pelaaja voi valita ajettavakseen joko yksittäisen radan tai yhden neljästä cup-kilpailuista, joissa kilpaillaan sijoituspisteistä neljällä radalla. Arcade-pelitila on yksin- tai kaksinpeli muiden kuljettajien ollessa tietokoneohjauksessa. Kilpailun vaikeustaso ja kierrosmäärä ovat muokattavissa. Versus-pelitila on Arcade-pelitilan kaltainen, mutta ihmispelaajia on oltava vähintään kaksi.


title: Crash Team Racing

text: Battle-pelitilassa enintään neljä pelaajaa voi taistella toisiaan vastaan aseita käyttäen seitsemällä erityisellä areenalla. Taistelun säännöt ovat muokattavissa. Etukäteen valittavia asetuksia ovat muun muassa voittotapa ja taistelun kesto, joka vaikuttaa osumapisteiden ja minuuttien määrään. Valittavia voittotapoja on kolme. Ensimmäisessä pelaaja, joka ensin kerää viisi, kymmenen tai 15 osumapistettä, voittaa. Toisella ratkaisutavalla voittaja on eniten osumapisteitä kolmessa, kuudessa tai yhdeksässä minuutissa kerännyt pelaaja. Kolmannessa pelimuodossa kukin pelaaja saa alkuun kolme, kuusi tai yhdeksän elämää, ja taistelulla on kolmen tai kuuden minuutin tai rajoittamaton peliaika. Pelaaja, jolla on jäljellä eniten elämiä ajan loppuessa, voittaa. Rajoittamattoman aikarajan taistelu kestää siihen asti, kunnes jäljelle jää yksi pelaaja. Kolme ja neljä pelaajaa voivat muodostaa 2 vs. 1-, 2 vs. 2-, 3 vs. 1- ja 1 vs. 1 vs. 2 -taisteluja.


title: Crash Team Racing

text: "Crash Team Racing"issä on 15 pelattavaa hahmoa, joista kahdeksan on pelattavissa alusta lähtien. Crash Bandicoot, pelisarjan pääprotagonisti, on monipuolinen kilpailija tasapuolisilla kiihtyvyydellä, huippunopeudella ja kääntyvyydellä. Samanlaisilla ajo-ominaisuuksilla varustettu Tohtori Neo Cortex, Crashin arkkivihollinen ja hullu tiedemies, haluaa pysäyttää Nitros Oxiden valloittaakseen maailman itse. Crashin pikkusisko Coco Bandicoot on tietokonenero, joka asensi mikrosiruja autoonsa parannellakseen sen kiihtyvyyttä. Cocon tavoin autonsa kiihtyvyyttä lisäosin paranteli ilmailuinsinööri Tohtori N. Gin. Puran ja Polarin autot ovat hitaahkoja mutta tiukoissa mutkissa hyvin ohjautuvia. Tiny Tigerin ja Dingodilen ajokit kääntyvät huonosti mutta ovat nopeita.


title: Crash Team Racing

text: Tarinan pääantagonisti Nitros Oxide on julistanut itsensä galaksin nopeimmaksi kuljettajaksi ja uhkaa muuttaa Maan betoniseksi pysäköintialueeksi. Ennen Oxidea pelaaja kohtaa neljä loppuvastushahmoa: Ripper Roo on mielisairas pakkopaitaan puettu kenguru, Papu Papu on ylipainoinen saaren alkuasukasheimopäällikkö, Komodo Joe on puhevikainen komodonvaraani ja Pinstripe Potoroo ahne liituraitapukuinen päästäiskenguru. Nämä neljä päävastusta sekä epätäydellinen ja moraaliltaan epäselvä Crash Bandicootin klooni Fake Crash avautuvat pelattaviksi hahmoiksi Adventure-pelitilaa läpipelatessa. Pelattavia hahmoja ovat myös Tohtori Nefarious Tropy, joka avautuu pelattavaksi alittamalla kaikki hänen asettamansa aikarajat Time Trial -pelimuodossa, ja Penta Pingviini, neutraali pingviini, jonka voi saada käyttöönsä ainoastaan päävalikkoon syötettävällä koodilla. Vastoin yleistä luuloa Nitros Oxide ei ole pelattava hahmo, eikä häntä sellaiseksi edes pelin kehittäjien mukaan muistirajoitusten vuoksi tarkoitettu: emulaattorin avulla N. Oxide on pelattavissa muutamalla radalla, jolloin peli saattaa kaatua.


title: Crash Team Racing

text: Pelaajan oppaina toimivat noitatohtorinaamiokaksoset Aku Aku ja Uka Uka, jotka kumpikin antavat pelaajalle neuvoja ajotaitojen kehittämiseen. He ovat myös kilpailujen aikana saatavissa olevia voimistajia, jotka suojelevat pelaajaa kaikilta esteiltä ja hyökkäyksiltä kuiluja ja syvää vettä lukuun ottamatta sekä nopeuttavat ajokkia.


title: Crash Team Racing

text: Maan asukkien vieraaksi saapuu avaruusolento Nitros Oxide, joka väittää olevansa galaksin nopein kuljettaja. Oxide haastaa Maan peliinsä (”jossa nopeimmat selviytyvät”) kutsuen Maan nopeimman kuljettajan kilpailemaan kanssaan. Jos Maan kuljettaja voittaa, Oxide lupaa jättää Maan rauhaan, mutta jos Oxide voittaa, hän muuttaa Maan betoniseksi pysäköintialueeksi ja orjuuttaa sen asukkaat. Vastaten Oxiden haasteeseen pelaajan ohjaama hahmo kerää neljä loppuvastusavainta päästäkseen sisään Oxiden avaruusalukseen ajamaan tätä vastaan. Pelaajan voittaessa Oxiden tämä lähtee Maasta väliaikaisesti mutta lupaa palata, kun kaikki reliikit on kerätty. Hävittyään tämän jälkeen uudestaan Oxide pitää lupauksensa ja lähtee vihaisena Maasta lopullisesti. Epilogissa lopputekstien yhteydessä kerrotaan, mitä pelin hahmot tekivät tarinan tapahtumien jälkeen. Nitros Oxide itse palaa Gasmoxia-kotiplaneetalleen ja eristäytyy yhteiskunnasta. Hän käy tappiostaan yli päästäkseen vuosia terapiassa ja aloittaa ajamisen yksipyöräisellä vain joutuakseen määrittelemättömään hirvittävään onnettomuuteen.


title: Crash Team Racing

text: "Crash Team Racing"in kehittäminen aloitettiin hahmoilla, joilla ei ollut kiinnekohtia "Crash Bandicoot" -pelisarjan hahmoihin. Naughty Dog esitteli edistymistään Sonylle ja ilmaisi kiinnostuksensa teemoittaa peli "Crash"-pelisarjan hahmoilla. Sony hyväksyi ajatuksen ja teki pelisarjan hahmojen käyttöoikeudesta sopimuksen Universalin kanssa. Mikäli sopimusta ei olisi syntynyt, peli olisi voitu tehdä siihen varta vasten kehitetyillä hahmoilla. Naughty Dog aloitti "Crash Team Racing"in tuotannon saatuaan valmiiksi ""in: "Crash Team Racing"in pelimoottori kehitettiin yhtä aikaa ""in tuotannon kanssa. Kehitysvaihe kesti kahdeksan kuukautta, ja sen budjetti oli 2,4 miljoonaa dollaria. Pelisarjan kolmeen viimeiseen osaan hahmot suunnitelleet Charles Zembillas ja Joe Pearson suunnittelivat "CTR":n hahmot. Nitros Oxide oli alun perin nopeudesta pakkomielteinen hullu tiedemies joka suunnitteli nopeuttavansa koko maailman sen loppuun asti. Koska erilaisia ihmis-, eläin- ja konehahmoja sekä näiden yhdistelmiä oli kuitenkin käytetty "Crash Bandicoot" -loppuvastuksina jo ennestään paljon, päätettiin Nitros Oxidesta tehdä ulkoavaruudellinen olento. Alkuperäiseen ”maailman nopeuttaminen” -juoneen viitataan Glenn Herdlingin kirjoittamassa ja Neal Sterneckyn piirtämässä mainossarjakuvassa, joka julkaistiin "Disney Adventures" -lehden talven 2000 numerossa.


title: Crash Team Racing

text: Pelin prototyyppivaiheessa tuotantoryhmä loi kopion "Diddy Kong Racing" -pelin Crescent Island -radasta kokeillakseen, olisiko samanlaajuisen kilparadan luominen PlayStationille mahdollista. Jopa 64 ajokkipyörän neljään osaan jaettavalle ruudulle tuominen oli pelin tekohetkellä monimutkaista, ja ohjelmoija Greg Omi kehitti menetelmän rekaiden kuvantamiseksi kameraperusteisina kaksiulotteisina muun grafiikan päällä näytettävinä kuvina. Kiihdytysjärjestelmä, joka tehostaa pelaajan nopeutta hetkellisesti auton liu’uttamisen tai ilmalennon jälkeen, lisättiin "Crash Team Racing"iin, jotta pelistä tulisi vanhoja mikroautoilupelejä vuorovaikutteisempi ja pelaajakohtaisempi. Pelin pääantagonisti N. Oxidesta ei ollut tarkoitus tehdä pelattavaa hahmoa PlayStation-konsolin muistirajoitusten vuoksi. Muistirajoitukset vaikttivat myös muiden pelattavien hahmojen valikoimaan: Polarin ja Puran oli alkujaan tarkoitus olla samassa ajokissa yhdessä ohjattava hahmo, mutta heidät jaettiin kahdeksi eri hahmoksi. Myös kummankin Komodo-veljeksen oli tarkoitus olla mukana pelissä ennen Komodo Moen lopullisesta versiosta pois jättämistä.


title: Crash Team Racing

text: David Baggett tuotti pelin ääniraidan, ja Josh Mancell sekä Mutato Muzika sävelsivät sen musiikin. Mike Gollum, Ron Horwitz ja Kevin Spears Universal Sound Studiosilta loivat pelin ääniefektit. Clancy Brown antoi äänensä Tohtori Neo Cortexille ja Uka Ukalle ja ääninäyttelijä Brendan O’Brien Tohtori N. Ginille, Tiny Tigerille ja Pinstripe Potoroolle. Muita ääninäyttelijöitä pelissä olivat David A. Pizzuto, Mel Winkler, Michael Ensign, Hynden Walch, Billy Pope, ääniefektituottaja Mike Gollom, Michael Connor ja Chip Chinery. "Crash Team Racing" eteni kehittämisen alfavaiheeseen elokuussa 1999 ja betavaiheeseen syyskuussa. NASCAR-ajokki Nro 98 maalattiin "Crash Bandicoot" -teemaiseksi pelin mainostamiseksi.


title: Crash Team Racing

text: "Crash Team Racing" sai arvosteluja yhteen koostavalla Metacritic-sivustolla yleisesti positiivisia arvioita 88/100-keskiarvolla. "Official PlayStation Magazine" -lehti kuvaili "Crash Team Racing"iä ”peliksi joka teki kartingista coolia” ja julisti pelin olleen laadultaan omaa luokkaansa. "Electronic Gaming Monthly" -lehti huomioi, että peli oli saanut vahvasti vaikutteita "Mario Kart"ista mutta olevan silti loistava moninpelattava. IGN:n Doug Perryn mukaan pelin pelattavuus ja grafiikka olivat ”kivenkovat” mutta Crashin hymy ärsyttävyydessään ”mielettömän kapitalistinen”. GameSpotin Jeff Gerstman kutsui peliä ”hienoksi "Mario Kart" -klooniksi” arvioiden sen onnistuneen siinä missä samankaltaiset pelit, kuten "Mega Man Battle & Chase", "Bomberman Fantasy Race", "Diddy Kong Racing", "Chocobo Racing" ja "Mario Kart", olivat epäonnistuneet. "Game Revolution"in arvostelussa kuvailtiin, että vaikka peli ”ei tuo paljoa lisää väsähtäneeseen genreen, se onnistuu tekemään kaiken hyvin”.


title: Crash Team Racing

text: "Crash Team Racing"iä myytiin Euroopassa yli 1,5 miljoonaa kappaletta, Pohjois-Amerikassa 2,57 miljoonaa kappaletta ja Japanissa hieman alle 0,5 miljoonaa kappaletta. VGChartz-sivuston mukaan peliä oli myyty mailmanlaajuisesti toukokuuhun 2017 mennessä 4,79 miljoonaa kappaletta. Menestyksensä myös peli julkaistiin Sony Greatest Hits -sarjassa vuonna 2000 ja Platinum rangessa 12. tammikuuta 2001. Pelin epäsuora jatko-osa "Crash Nitro Kart" julkaistiin vuonna 2003 PlayStation 2:lle, Xboxille, GameCubelle, Game Boy Advancelle ja N-Gagelle ja oli ensimmäinen "Crash Bandicoot" -pelisarjan full motion videota sisältänyt peli.


title: Hanafuda

text: Hanafuda (花札) tarkoittaa japanilaista korttipakkaa, joka on kehittynyt portugalilaisista pelikorteista. Kortit tunnetaan Koreassa nimellä "hwatu", ja Havaijilla se joskus lausutaan "hanafura". Hanafuda -korteilla pelataan useita eri korttipelejä, joista tunnetuimmat ovat japanilainen Koi Koi ja korealainen Go stop. Hanafuda tarkoittaa Kukkakortteja, ja korteilla pelattavista peleistä käytetään yleisnimeä Hanafuda- eli kukkakortti-pelit.


title: Hanafuda

text: Vaikka Japanissa pelattiin useita hienostuneita korttipelejä jo aikaisilla ajanjaksoilla, ei niitä silti pelattu uhkapeleinä taikka köyhien keskuudessa. Kaikki kuitenkin muuttui vuonna 1549, kun Francis Xavier rantautui Japaniin tuoden mukanaan portugalilaisen korttipakan. Länsimaiset korttipelit kuitenkin kiellettiin samassa yhteydessä, kun Japani sulki yhteytensä länsimaailmaan vuonna 1633.


title: Hanafuda

text: Koska kielletyt kortit olivat olleet suosittuja, tuntematon pelaaja kehitti korttipelin "Unsun Karuta". Nämä kortit oli koristeltu kiinalaisella taiteella, kuvaten kiinalaisia sotilaita, aseita, haarniskoita sekä lohikäärmeitä. Pakka koostui 75 kortista, mutta peli ei ollut korkean oppimiskynnyksensä takia yhtä suosittu kuin länsimaiset korttipelit.


title: Hanafuda

text: Vuosina 1765-1788 korttipeli nimeltä "Mekuri Karuta" otti "Unsun Karutan" paikan. Pakassa oli 48 korttia, jotka jakaantuivat neljään 12 kortin settiin. Pelistä tuli laajalti suosittu, ja se oli yksi yleisimmistä uhkapelimuodoista tällä ajanjaksolla. Peli kiellettiin suosionsa takia vuonna 1791.


title: Hanafuda

text: Seuraavina vuosikymmeninä kehitettiin lukuisia muita korttipelejä, jotka kuitenkin melkeinpä heti kiellettiin uhkapelikäyttönsä takia. Hallitus kuitenkin tajusi, että maassa tulisi aina olemaan jokin kansan pelaama uhkapeli, ja ryhtyi höllentämään tiukkaa uhkapelilakiaan.


title: Hanafuda

text: Tämän tuloksena syntyivät lopulta Hanafuda-pelit, jotka yhdistelivät perinteisiä japanilaisia elementtejä länsimaiseen korttipeliin. Korttipelit eivät kuitenkaan enää olleet niin suosittuja kuin hallituksen kieltokauden aikana.


title: Hanafuda

text: Vuonna 1889 Fusajiro Yamauchi perusti yrityksen "Nintendo Koppai" valmistaakseen käsintehtyjä Hanafuda-kortteja. Vaikka yritykseltä kesti jonkin aikaa päästä vauhtiin, pian hanafuda-kortteja alettiin käyttää peliluolissa, ja korttipeleistä tuli jälleen suosituja Japanissa. Nintendo Koppaista tuli myöhemmin tunnettu videopelivalmistaja Nintendo.


title: Hanafuda

text: Nykyään Hanafuda-pelejä pelataan erityisesti Havaijilla sekä Koreassa. Ne ovat kahden tai kolmen hengen pelejä, tosin Havaijilla tunnetaan myös useamman pelaajan versio nimeltä Sakura.


title: Hanafuda

text: Hanafuda-pakassa on 48 korttia kuten niitä edeltäneissä portugalilaisissa pakoissa. Kortit jakaantuvat 12 maahan, joista jokaisessa on neljä korttia. Kortteja ei ole merkitty numeroin tai maatunnuksin. Jokainen maa edustaa yhtä kuukautta, jonka tunnistaa kuukaudelle tyypillisestä kukasta, joka korttiin on kuvattu. Pakassa on eriarvoisia kortteja, jotka tunnistaa kukkien oheen kuvatuista eläimistä, runoliuskoista tai japanilaiseen kertomusperinteeseen liittyvistä hahmoista. Koreassa pakkaan kuuluu erilaisia jokerikortteja, mutta japanilaisessa pakoissa niitä ei ole.


title: The Libertine

text: The Libertine on ohjaaja Laurence Dunmoren ohjaama draamaelokuva, jonka ensi-ilta oli vuonna 2004. Sen pääosissa ovat Johnny Depp ja Samantha Morton.


title: The Libertine

text: "The Libertine" kertoo tositapahtumiin pohjautuen 1600-luvulla eläneen Rochesterin jaarli John Wilmotin elämästä ja kuolemasta. Nihilistinen Wilmot tuli tunnetuksi lahjakkaana kirjoittajana, jonka uraa paheelliset elämäntavat varjostivat. Elämänsä aikana Wilmot virui Towerin linnassa, häpäisi Englannin kuninkaan, kirjoitti rivoja runoja, käytti ylenmääräisesti alkoholia ja harrasti runsaasti seksiä molempien sukupuolien edustajien kanssa, kunnes kuoli 33-vuotiaana syfilikseen.


title: VCC-1

text: VCC-1 on italialainen panssaroitu miehistönkuljetusvaunu. Sen on kehittänyt italialainen Automotive Technical Service yhdysvaltalaisen M113A1:n pohjalta ja sitä valmistaa Oto Melara. Vaunun pääaseena on 12,7 mm konekivääri. Viimeiset Italian armeijan tilaamista vaunuista valmistuivat vuonna 1982.


title: Steyr 4K 7FA G 127

text: Steyr 4K 7FA G 127 on itävaltalainen panssaroitu miehistönkuljetusajoneuvo. Se on modernisoitu versio vanhemmasta 4K 4FA -sarjasta. Eroja ovat pienempi pääase, parempi panssarointi sekä suuremmat nopeudet ja toimintamatkat. Ensimmäinen prototyyppi valmistui vuonna 1976 ja ensimmäiset tuotantomallit vuonna 1977.


title: Steyr 4K 7FA G 127

text:
Miehistö
Aseistus
Mitat
Taistelupaino
Nopeus
Toimintamatka
Panssarointi


title: Saurer 4K 4FA

text: Saurer 4K 4FA on itävaltalainen rynnäkköpanssarivaunu, jonka on kehitellyt Saurer-Werke. Saurer 4K 4FA tuli Itävallan armeijan viralliseen käyttöön vuonna 1961 kun vaunun sarjatuotanto alkoi.


title: Saurer 4K 4FA

text:
Miehistö
Aseistus
Mitat
Taistelumassa
Nopeus
Toimintamatka
Panssarointi


title: Wood Buffalon kansallispuisto

text: Wood Buffalon kansallispuisto () on koillisessa Albertassa ja eteläisissä Luoteisterritorioissa sijaitseva kansallispuisto, joka on pinta-alaltaan (44 807 km²) Kanadan suurin. Se perustettiin vuonna 1922 suojelemaan maailman suurinta vapaasti liikkuvien metsäbiisonien kantaa, jonka koon arvellaan nykyisen olevan yli 2 000 yksilöä.


title: Wood Buffalon kansallispuisto

text: Kansallispuiston korkeus vaihtelee "Little Buffalo" -joen 183 metristä "Caribou Mountains" -vuorien 945 metriin. Puiston keskuspaikka sijaitsee Fort Smithissä, Luoteisterritorioissa, ja sillä on myös pienempi satelliittitoimisto Fort Chipewyanissa, Albertassa. Puisto on maantieteellisesti tärkeä, sillä Peace-, Athabasca- ja Slavejokien muodostama maailman suurin sisämaan jokisuisto sijaitsee sen alueella. Puisto sijaitsee myös aivan Athabascan öljyhiekkojen pohjoispuolella.


title: Wood Buffalon kansallispuisto

text: Wood Buffalon kansallispuistossa asuu luonnonvaraisena useita eri lajeja, kuten hirviä, mustakarhuja, susia, ilveksiä, majavia, piisameja, lumikenkäjäniksiä, hietakurkia, röyhelöpyitä sekä sukkanauhakäärmeitä, jotka tekevät puistossa tunnettuja yhteispesiä.


title: Wood Buffalon kansallispuisto

text: Erittäin uhanalaisten trumpettikurkien ainoa luonnollinen pesimispaikka sijaitsee Wood Buffalon luonnonpuistossa.


title: Wood Buffalon kansallispuisto

text: Vuonna 1983 Wood Buffalon kansallispuisto nimettiin Unescon maailmanperintöluetteloon Peace-Athabascan jokisuiston biologisen diversiteetin sekä suuren biisonikannan vuoksi.


title: Type 90 APC

text: Type 90 APC on kiinalainen panssaroitu miehistönkuljetusajoneuvo, jonka valmistuksesta vastaa NORINCO. Type 90 perustuu aikaisempaan YW 534-sarjaan.


title: Type 90 APC


title: Type 77 APC

text: Type 77 APC on kiinalainen panssaroitu miehistönkuljetusvaunu, joka on ulkoisesti ja teknisesti hyvin lähellä neuvostovalmisteista BTR-50Pk-miehistönkuljetusvaunua. Type 77 on kuitenkin varustettu paljon voimakkaamalla moottorilla, joka antaa sille paremmat vesi- ja tienopeudet. Type 77:llä on täysi vedenylityskyky ja on näin ollen ns. amfibiovaunu.


title: Type 77 APC

text:
Miehistö
Aseitus
Mitat
Taistelumassa
Nopeus
Toimintamatka
Panssarointi


title: Once Upon a Time in Mexico

text: Once Upon a Time in Mexico on elokuvaohjaaja Robert Rodriguezin vuonna 2003 ensi-iltansa saanut toimintaelokuva. Se on kolmas osa lainsuojattomasta kitaransoittajasta kertovassa toimintaelokuvasarjassa, jonka aloittivat elokuvat "El Mariachi" (1992) ja "Desperado" (1995). Pääosia elokuvassa näyttelevät muun muassa Antonio Banderas, Salma Hayek ja Johnny Depp. Elokuvaa pidetään visuaalisesti komeana ja erikoisena toimintaelokuvana.


title: Donkey Kong Land 2

text: Donkey Kong Land 2 on jatko-osa vuoden 1995 Game Boy -hitille, Donkey Kong Landille. Pelin kehitti Rareware ja julkaisi Nintendo.


title: Donkey Kong Land 2

text: Donkey Kong Land 2 on juontaan, graafista ilmettään, maailmojaan ja hahmojaan myöten melkein kuin Game Boyn oma Donkey Kong Country 2. Peli on kuitenkin Super Nintendo -versiosta poiketen mustavalkoinen. Lisäksi kenttiä on vähemmän ja ne ovat erilaisia. Muitakin eroavaisuuksia löytyi, esimerkiksi Funky Kong -hahmo puuttuu pelistä kokonaan.


title: Näkymätön mies

text: Näkymätön mies viittaa seuraaviin asioihin:


title: Vaskio

text: Vaskio on monesta eri kylästä muodostuva kulmakunta, joka käsittää Pohjois-Halikon. Alueen halki kulkee Salo–Aura-tie, jonka varrella sijaitsee Vaskion taajama. Vaskion taajama on muodostunut usean kylän alueelle ja se sijaitsee noin 12 kilometrin päästä Halikon kirkonkylästä.


title: Vaskio

text: Vaskion alueella on ollut asutusta jo kivikaudella, mutta kiinteä kyläasutus syntyi pääosin vasta keskiajalla, 1300- ja 1400-luvulla. 1400- ja 1500-lukujen uudisasutusaalto kasvatti Vaskiota, kun asutus levisi jokivarsia pitkin syvemmälle. Valtaosa Vaskion kylistä ovat muita Halikon kyliä nuorempia ja kuuluneet siksi ns. ruotsalaisen vero-oikeuden piiriin. Vaskion kulmakunta kuului 1500-luvulta 1800-luvulle hallinnollisesti Marttilaan, mutta seurakunnallisesti se on aina ollut Halikkoa. Vaskiolla oli oma saarnahuone, josta ensimmäinen maininta on vuodelta 1778. Vaskiolla heräsi ajatus omasta kunnasta 1920-luvulla, ja hanketta alettiin toteuttaa perustamalla Vaskion seurakunta vuonna 1929. Valtioneuvoston kielteisen kannan vuoksi kunnan perustaminen ei toteutunut ja seurakunta liitettiin takaisin Halikkoon vuonna 1936.


title: Vaskio

text: Suomen ensimmäinen säilynyt kirjallinen maininta vesisahasta kertoo Vaskiolla olleen jo 1500-luvun alkupuolella kaksikin koskivoimalla käyvää sahaa. Kosket sekä alueen hyvät metsät tekivät Vaskiosta hyvän alueen sahaustoiminnalle. Vähä-Kuttilan kylän nimikin vaihtui Sahan kyläksi, mikä kertoo sahan olleen aikanaan merkittävä, mutta erityistä sahateollisuuspaikkakuntaa ei Vaskiosta myöhemmin tullut, sillä nopeasti koskiseksi madaltunut Halikonjoki ei soveltunut puutavaran kuljettamiseen laivoilla. Vaskion keskusta alkoi kehittymään Sahan kylän pohjoispuolelle sahatoiminnan myötä. Sahatoiminta ja kaskeaminen hävittivät pikkuhiljaa kulmakunnat metsät, ja muuttivat suuria aloja aukeaksi viljelysmaaksi.


title: Vaskio

text: Sahan kylässä ollut rukoushuone korvattiin vuonna 1908 uudella, Kuttilan kylään rakennetulla Vaskion rukoushuoneella, joka vihittiin kirkoksi vuonna 1959. Kulmakunta on maatalousaluetta, joskin sinne syntyi toisen maailmansodan jälkeen monialaista pienteollisuutta, muun muassa kolmekin traktorien ohjaamoja valmistavaa yritystä. Pienteollisuus on sittemmin vähentynyt, ja Vaskiosta on yhä enemmän tullut asuinpaikka, josta käydään työssä muualla. Teollisista yrityksistä huomattavin on nykyisin (2009) konepajayritys Westem Oy.


title: Vaskio

text: Vaskiolle perustettiin oma osuusmeijeri vuonna 1904, mutta maaseudun meijerien tapaan se lopetti toimintansa vuonna 1974. Vuonna 1972 toimintansa aloittanut Teboil-huoltoasemakin joutui lopettamaan vuonna 1998. Kulmakunnalla oli vielä 1960-luvun alussa yhdeksän kauppaa, joista jäljellä on vain yksi, Suur-Seudun Osuuskaupan Sale-myymälä. Edelleen Vaskiolla pitää pääkonttoriaan myös vuonna 1921 perustettu Vaskion Osuuspankki.


title: Vaskio

text: Vaskion kulmakunnan väkiluku oli enimmillään 1800- ja 1900-luvun taitteessa yli 2000 hengen, mutta poismuutto pienensi nopeasti kyläkuntalaisten lukumäärää, joka laski ennen toista maailmansotaa 1300 hengen tuntumaan. Siirtoväen tuoma väenlisä toisen maailmansodan jälkeen hupeni jälleen maaltamuuton vaikutuksesta 1960-luvulla, mutta varsinkin vuonna 1970 valmistunut hyvä tieyhteys Saloon on pitänyt kulmakunnan asukasmäärän kutakuinkin vakaana, noin 1300 henkenä viime vuosikymmenet. Salon seudun elinkeinollinen kehittyminen on tuonut myös Vaskiolle jatkuvasti uusia asukkaita, jotka arvostavat maaseutumaista elinpiiriä.


title: Vaskio

text: Maantieteellisesti Vaskio eroaa muusta Halikosta. Alue on varsin tasaista peltomaisemaa, jonka keskellä on metsäsaarekkeita. Alueella on suuria metsä- ja suoalueita. Useat pienet purot ja joet virtaavat syvissä uomissaan etelää kohti. Kulmakunnan suurimmat joet ovat Kuusjoki ja alueelle nimensä antanut Vaskionjoki, jotka yhdistyessään muodostavat Halikonjoen.


title: Vaskio

text: Vaskion muusta Halikosta erottavat yhtenäiset suot ja tiheät mäntymetsät, minkä vuoksi kulmakunta onkin pysynyt erillään eteläosasta. Metsät ovat pääasiassa havumetsiä, kun etelämpänä Halikossa kasvaa sekametsää. Vaskio muistuttaakin enemmän pohjoista naapuria Marttilaa kuin Halikkoa. Alueelta on hyvät yhteydet myös länteen Paimioon ja itään Kuusjoelle.


title: Vaskio

text:
Vaskion keskustaajama on syntynyt Kuttilan, Ruotsalan ja Toivilan kylien alueelle.
Muut maakirjakylät ovat Perälä, Lempilä, Saha, Pitkäoja, Melkola, Juva, Kierla, Voitilanpyöli, Latala, Turila, Nurkkilanpyöli, Ruuhikoski, Sauvonkylä ja Kumionpyöli. Lisäksi kylän keskustassa oleva Jokisadon kylä on yhdistetty Kuttilaan.
Arkikielessä Vaskion eri suunnilla olevista alueista käytetään nimiä Kumio, Onnenperä, Heinäsuo, Kierla, Sampaa, Perälä, Pitkäoja ja Ruuhikoski.


title: Vincent Ventresca

text: Vincent Paul Gerard Ventresca (s. 29. huhtikuuta 1966 Indianapolis, Indiana, USA) on yhdysvaltalainen näyttelijä. Hänet tunnetaan varsinkin Suomessa parhaiten roolistaan televisiosarjassa "Näkymätön mies", jota kuvattiin vuosina 2000–2002. Sarjassa hän esitti pääroolia, Darien Fawkesia.


title: Vincent Ventresca

text: Ventresca on opiskellut Indianan yliopistossa, josta hän valmistui pääaineinaan teatteri ja psykologia. Hän on ollut vuodesta 1995 lähtien naimisissa Dianne Shinerin kanssa, ja pariskunnalla on kaksi lasta: vuonna 2000 syntynyt Benjamin sekä 2002 syntynyt Rene Marie.


title: Undekaani

text: Undekaani eli n-undekaani (CH) on 11-hiilinen suoraketjuinen alkaani. Se on normaaliolosuhteissa olomuodoltaan väritön, veteen liukenematon neste. Undekaanin rakennekaava on CH(CH)CH, moolimassa 156,31 g/mol, sulamispiste −26 °C, kiehumispiste 196 °C, tiheys 0,7 g/cm (vesi = 1,0 g/cm), leimahduspiste 60 °C ja CAS-numero 1120-21-4.


title: Undekaani

text: Undekaanilla (CH) on 159 isomeerista muotoa. Suoraketjuista muotoa kutsutaan nimellä n-undekaani.


title: Mies joka itki

text: Mies joka itki () on Sally Potterin käsikirjoittama ja ohjaama brittiläis-ranskalainen draamaelokuva vuodelta 2000. Elokuvassa näyttelevät muun muassa Christina Ricci ja Cate Blanchett.


title: Mies joka itki

text: Elokuva kuvaa nuoren tytön elämää Pariisissa juuri ennen kuin natsit valloittivat sen toisessa maailmansodassa.


title: Kevin Young

text: Kevin Curtis Young (s. 16. syyskuuta 1966 Los Angeles, Kalifornia) on yhdysvaltalainen aitajuoksija, joka juoksi 400 metrin aitoja. Hän voitti lajissaan olympiakultaa 1992 Barcelonan kisoissa.


title: Kevin Young

text: Vuoden 1988 olympialaisissa Soulissa hän oli neljäs. Young oli neljäs myös vuoden 1991 maailmanmestaruuskilpailuissa. Stuttgartin MM-kisoissa 1993 Young voitti maailmanmestaruuden ajalla 47,18.


title: Kevin Young

text: Kevin Young pitää hallussaan 400 metrin aitojen maailmanennätystä tuloksella 46.78, jonka hän juoksi Barcelonan olympiafinaalissa.


title: Perheen jalokivi

text: Perheen jalokivi ("The Family Stone") on yhdysvaltalainen romanttinen komediaelokuva joulukuulta 2005.


title: Perheen jalokivi

text: Elokuvassa esiintyvät muun muassa Claire Danes, Diane Keaton, Rachel McAdams, Dermot Mulroney, Craig T. Nelson ja Luke Wilson.


title: Angelo Taylor

text: Angelo F. Taylor (s. 29. joulukuuta 1978 Albany, Georgia) on yhdysvaltalainen yleisurheilija. Hän on kolminkertainen olympiavoittaja ja viisinkertainen maailmanmestari.


title: Angelo Taylor

text: Taylor sai nuorten MM-kilpailuissa pronssia 400 metrin aitajuoksussa Sydneyssä 1996. Sevillan MM-kisoissa 1999 hän voitti kultaa 4 × 400 metrin viestijuoksussa, mutta karsiutui 400 metrin aitojen alkuerissä. Vuonna 2000 hän voitti 400 metrin aitajuoksussa kultaa Sydneyn olympialaisissa ajalla 47,50. Finaalissa Taylor juoksi neljättä rataa ja voitti 0,03 sekunnilla toiseksi tulleen Saudi-Arabian Hadi Soua'an Al-Somailyn.


title: Angelo Taylor

text: Taylor juoksi Sydneyssä myös Yhdysvaltain 4 × 400 metrin viestijoukkueessa alkueriä. Joukkue voitti kultaa, mutta mitali vietiin heiltä myöhemmin pois dopingrikkomusten takia. Antonio Pettigrew myönsi vuonna 2008, että hän oli käyttänyt tuolloin EPO-hormonia. Kisajoukkueesta ovat jääneet kiinni jälkeenpäin myös veljekset Alvin ja Calvin Harrison sekä Jerome Young. Vain Michael Johnson ja Taylor ovat olleet puhtaita.


title: Angelo Taylor

text: Taylor voitti vuonna 2000 Dohan GP-finaalin ajalla 48,14. Edmontonin MM-kilpailuissa 2001 hän oli jälleen mukana voittoisassa viestijoukkueessa, mutta karsiutui 400 metrin aitojen välierissä. Ateenassa 2004 olympiavoittoa puolustanut Taylor putosi niin ikään jatkosta välierävaiheessa. Osakan MM-kilpailuissa 2007 hän voitti pronssia 400 metrin juoksussa ajalla 44,32 ja kultaa viestissä. hän sijoittui samana vuonna 400 metrillä kolmanneksi.


title: Angelo Taylor

text: Pekingissä 2008 Taylor uusi kahdeksan vuoden takaisen olympiavoittonsa 400 metrin aitajuoksussa. Taylor johdatti ajallaan 47,25 yhdysvaltalaiset kolmoisvoittoon, kun Kerron Clement oli toinen ja Bershawn Jackson kolmas. Pitkässä viestissä hän juoksi toisen osuuden Yhdysvaltojen voittaessa kultaa. Berliinin MM-kilpailuissa 2009 hän juoksi avausosuuden Yhdysvaltojen voittaessa pitkän viestin maailmanmestaruuden. 400 metrin aitajuoksussa hän karsiutui alkuerissä. Daegun MM-kilpailuissa 2011 hän sijoittui 400 metrin aitajuoksussa seitsemänneksi ja juoksi kolmannen osuuden Yhdysvaltojen kultajoukkueessa 4 × 400 metrin viestissä. Lontoon olympialaisissa 2012 hän oli 400 metrin aidoissa viides ja sai pitkässä viestissä hopeaa juostuaan ankkuriosuuden Yhdysvaltain joukkueessa.


title: Benny & Joon

text: Benny & Joon on vuonna 1993 ensi-iltansa saanut, Jeremiah S. Chechikin ohjaama draama, jonka pääosissa ovat Aidan Quinn, Mary Stuart Masterson ja Johnny Depp.


title: Benny & Joon

text: Benny on autonkorjaaja, jonka sisko Joon on henkisesti sairas, eikä pysty huolehtimaan itsestään. Benny on aina pitänyt huolta siskostaan, kunnes heidän rauhallinen elämänsä muuttuu Samin muuttaessa heille joksikin aikaa. Omaperäinen Sam saa Joonin sydämen, mikä on hankalaa Bennyn mielestä, koska hän on aina tottunut siskonsa tarvitsevan hänen apuaan.


title: Benny & Joon

text: "Video-oppaassa" vuodelta 1994 Bello Romano sanoo elokuvaa rakastettavaksi mutta rönsyileväksi komediaksi ja antaa sille kolme tähteä viidestä, mikä vastaa sanallista arviota ”hyvä”.


title: Kid Rock

text: Kid Rock (s. 17. tammikuuta 1971 Romeo, Michigan), oikealta nimeltään Robert James Ritchie, on yhdysvaltalainen rap-artisti, laulaja ja rock-muusikko. Hän aloitti uransa 1980-luvulla DJ:nä ja myöhemmin rap-artistina, mutta tuli tunnetuksi vasta imagonsa ja musiikkityylinsä vaihdoksen myötä julkaistuaan rock- ja metal-painotteisemman albuminsa "Devil Without a Cause" vuonna 1998.


title: Kid Rock

text: Kid Rockin nostivat suureen suosioon rock-hitit "Bawitdaba", "I Am the Bullgod" ja "Cowboy" sekä niitä seuraanneet uudet hitit "American Badass" ja "Picture" (Sheryl Crow'n kanssa). Tämän jälkeen hän julkaisi albumit "Kid Rock" ja "Live Trucker", jotka jäivät vähälle huomiolle. Kid Rock nousi takaisin suosioon vuoden 2007 "Rock N Roll Jesus" -albumin myötä. Albumin singlet "So Hott", "Aamen" ja "All Summer Long" nousivat kaikki hiteiksi.


title: Kid Rock

text: Kid Rock on kertonut vaikuttajikseen mm. AC/DC:n, ZZ Topin, Run DMC:n, Beastie Boysin, Lynyrd Skynyrdin ja Bob Segerin.


title: Kid Rock

text: Kid Rock aloitti uransa 11-vuotiaana tanssijana breakdance-ryhmässä. Hieman myöhemmin hän hankki itselleen levysoittimet Run DMC:n ja Beastie Boysin innoittamana. High School -vuosina hän toimi usein juhlissa DJ:nä olutpalkalla. Samoihin aikoihin hän aloitti myös rap-uransa ja tulikin hyvin tunnettuksi Mt. Clemensissä uniikin tyylinsä ansiosta.


title: Kid Rock

text: Vaikuttaessaan räppärina detroitilaisessa hiphop-ryhmässä hän ystävystyi myös legendaarisen Boogie Down Productions -jäsenen, D-Nicen kanssa. Eräänä iltana kun Kid Rock oli lämmittelemässä Boogie Downia, D-Nice oli kutsunut Jive Records -levy-yhtiön edustajan kuulemaan hänen esitystään. Tämä johti levysopimukseen Kid Rockin ollessa vasta 17-vuotias. Sopimuksen avulla hän pääsi "Straight From The Underground" -kiertueelle tunnettujen artistien, kuten Ice Cuben ja Too Shortin kanssa.


title: Kid Rock

text: Kid Rockin ensimmäinen albumi "Grits Sandwiches for Breakfast" oli Too Shortin, D-Nicen ja muiden tuottama, ja se julkaistiin vuonna 1990. FCC (Federal Communications Commission, Yhdysvaltojen telehallintoviranomaiset) kielsi albumin ensimmäisen singlen "Yo Da Lin In The Valley" siivottoman aiheen ja kielenkäytön vuoksi. Kun college-dj soitti singlen radiossa, joutui koulu maksamaan 23 700 dollarin korvaukset.


title: Kid Rock

text: Julkaistuaan ensimmäisen albuminsa Kid Rock oli kirjoittamassa nimikirjoituksia levyliikkessä Rosevillessä, Michiganissa, kun nuori muusikko joutui kiistaan hänen kanssaan. Tämä oli 17-vuotias Marshall Mathers III, joka myöhemmin tuli tunnetuksi Emineminä. Kaksikosta tuli ystävyksiä, ja Eminen räppäsi myöhemmin "Fuck Off" kappaleessa Kid Rockin "Devil Without a Cause" albumilla.


title: Kid Rock

text: Vuonna 1993 Kid Rock julkaisi toisen albuminsa, The Polyfuze Methodin, ja vuonna 1996 hän julkaisi seuraavan albuminsa, Early Morning Stoned Pimp.


title: Kid Rock

text: Vuonna 1998, vuosikymmen ensimmäisen levynsä jälkeen, Kid Rock liittyi Atlantic Recordsiin ja julkaisi ensimmäisen taloudellisesti menestyksekkään levynsä nimeltään Devil Without a Cause. Albumi on myynyt yksitoistakertaisesti platinaa Yhdysvalloissa ja melkein yltänyt kaikkien aikojen 50 myydyimmän albumin joukkoon.


title: Kid Rock

text: Kid Rock esiintyy Lynyrd Skynyrdin Vicious Cycle -levyllä kappaleessa Gimme Back My Bullets.


title: Almira

text: Almira, alun perin Der in Kronen erlangte Glücks-Wechsel (Kohtalon muutos joka tavoitti kruunun) tai Almira, Königin von Castilien (Almira, Kastilian kuningatar) on Georg Friedrich Händelin ensimmäinen ooppera.


title: Almira

text: Händel saapui Hampuriiin vuonna 1703. Hän soitti viulua ja cembaloa Gänsemarktin teatterin (nykyisen Hampurin valtionoopperan) orkesterissa. Hänen ensimmäinen oopperansa - joka julkaistiin Singspielinä - sai ensiesityksensä 8. tammikuuta 1705, ja sävellystyön oletetaan tapahtuneen tätä edeltävinä kuukausina.


title: Almira

text: Libretto perustuu italialaisen Giulio Pancierin 1691 kirjoittamaan Almiraan, jonka Giuseppe Boninventi sävelsi. Händelille libreton käänsi ja muokkasi Christian Feustking. Suurin osa resitatiiveista ja aarioista lauletaan saksaksi, mutta osa lauletaan italiaksi.


title: Almira

text: Almira oli täydellinen menestys. Sitä esitettiin kaksikymmentä kertaa, kunnes sen syrjäytti Händelin seuraava ooppera, Nero, jonka musiikki ei ole säilynyt. 1732 Almira esitettiin uudestaan Theater am Gänsemarktissa Georg Philipp Telemannin sovituksena.


title: Almira

text: Almiran ensimmäinen moderni esitys tapahtui Händelin musiikille omistetulla “Halleschen Händelfestspiele” -festivaalilla 4. kesäkuuta 1994. Suomessa Almira sai kantaesityksensä 24. maaliskuuta 2006 Helsingin ammattikorkeakoulu Stadian tuotantona.


title: Almira

text: Oopperan henkilöhahmot ovat seuraavat:Almira on Händelin ainoa ooppera, jossa kaikkien mieshahmojen äänialat ovat luonnolliset.


title: Don Juan DeMarco

text: Don Juan DeMarco on vuonna 1995 ensi-iltansa saanut romanttinen draamakomedia, jonka on ohjannut Jeremy Leven. Pääosissa esiintyvät Johnny Depp, Marlon Brando ja Faye Dunaway. Elokuvassa psykiatri Jack Mickler hoitaa potilastaan, joka kuvittelee olevansa maailman suurin rakastaja Don Juan.


title: Hiroshi Yamauchi

text: Hiroshi Yamauchi (山内溥, 7. marraskuuta 1927 – 19. syyskuuta 2013 Japani) oli Nintendon kolmas toimitusjohtaja vuodesta 1949 vuoteen 2002, jolloin hän luovutti paikkansa Satoru Iwatalle. Yamauchin ansioksi voidaan lukea Nintendon muuttamisen pienestä korttipeliyrityksestä yhdeksi tämän päivän suurimmista videopeliyrityksistä. Yamauchista myös tuli yhdysvaltalaisen baseball-joukkue Seattle Marinersin suurin omistaja vuonna 1992. Joukkuetta johtaa nykyään entinen Amerikan Nintendon johtaja Howard Lincoln.


title: Hiroshi Yamauchi

text: Vuoden 2010 Forbesin tilastojen mukaan Yamauchi oli maailman 201. rikkain ja Japanin seitsemänneksi rikkain ihminen.


title: Hiroshi Yamauchi

text: Hiroshi Yamauchi syntyi 7. marraskuuta 1927 Shikanojō Inaban ja Kimi Yamauchin lapseksi. Hänen isänsä, Shikanojō oli aikaisemmin hyväksynyt sukunimensä muuttamisen Yamauchiksi; kuitenkin vuonna 1933 hän hylkäsi perheensä. Tämän seurauksena Hiroshin kasvattajiksi tulivat hänen isovanhempansa Sekiryō ja Tei Yamauchi.


title: Hiroshi Yamauchi

text: Hiroshi Yamauchi kuoli 19. syyskuuta 2013 keuhkokuumeeseen sairaalassa Japanissa.


title: Grits Sandwiches for Breakfast

text: Grits Sandwiches for Breakfast oli Kid Rockin ensimmäinen albumi vuodelta 1990 ja se on Jive Recordsin julkaisema. Eräs radioasema soitti levyltä kappaleen "Yo-Da-Lin In the Valley" ja Kid Rock sai siitä korvaukseksi $23 750 FCC:ltä.


title: Jay Bouwmeester

text: Jay Daniel Bouwmeester (s. 27. syyskuuta 1983 Edmonton, Alberta) on kanadalainen jääkiekkoilija.


title: Jay Bouwmeester

text: Bouwmeester pelasi juniorikiekkoa WHL-joukkue Medicine Hat Tigersissa hienolla menestyksellä. Jay valittiin kauden 2001–2002 jälkeen WHL:n itäisen lohkon All-Stars-kenttään, lupaavimmaksi lupaukseksi. NHL-seura Florida Panthers varasi hänet vuoden 2002 Entry Draftissä kolmantena pelaajana.


title: Jay Bouwmeester

text: Bouwmeester nousi Floridan puolustukseen heti varauksensa jälkeen ja pelasi Floridassa koko kauden 2002–2003. Bouwmeesterin ensimmäinen NHL-kausi oli heti siinä mielessä suuria lupauksia antava, että Jay sai peliaikaa yli 20 minuuttia ottelua kohden, mikä alle 20-vuotiaalta puolustajalta on NHL:ssä erittäin harvinaista.


title: Jay Bouwmeester

text: Tammikuussa 2004 Bouwmeester loukkasi polvensa ja joutui olemaan kentiltä sivussa 18 ottelua, mutta palasi Floridan riveihin jälleen kauden lopulla. Rikkonaisesta kaudesta huolimatta Bouwmeester oli lopulta Floridan puolustajien pistepörssin kakkonen. Työsulkukauden Bouwmeester pelasi AHL:ssä San Antonion ja Chicagon riveissä.


title: Jay Bouwmeester

text: Hänet vaihdettiin vaihtokaupassa Jordan Leopoldiin ja Flamesin kolmannen kierroksen varausvuoroon. Bouwmeester ei pelannut Calgaryn kanssa yhtäkään playoff-peliä, ja vaihdettiin myöhemmin, vuonna 2013, St. Louis Bluesiin ensimmäisen kierroksen varausvuoroon, puolustaja Mark Cundariin sekä oikeudet maalivahti Reto Berraan.


title: Toivo Salervo

text: Toivo August Salervo, sukunimi alk. "Salenius" (17. tammikuuta 1888 Kuopio – 30. maaliskuuta 1977 Helsinki) oli suomalainen arkkitehti.


title: Toivo Salervo

text: Salervon vanhemmat olivat insinööri Johan August (Atte) Salenius ja Wilma Helena Österbladh. Hän pääsi ylioppilaaksi Viipurin reaalilyseosta 1906 ja valmistui arkkitehdiksi Teknillisestä korkeakoulusta vuonna 1910. Aluksi hän työskenteli apulaisena arkkitehti Onni Tarjanteen arkkitehtitoimistossa. Vuonna 1913 hän otti vastaan piirustuksen opettajan viran Jyväskylän seminaarista. Jyväskylän aikoihin hänellä oli myös oma arkkitehtitoimisto, jossa harjoittelijana oli kesällä 1916 nuori ylioppilas nimeltä Alvar Aalto. Harjoittelun jälkeen Salervo antoi sanavalmiille harjoittelijalleen neuvon:


title: Toivo Salervo

text: Vuosina 1918–1944 Salervo toimi kouluhallituksen arkkitehtina ja tuolta ajalta ovat kaikki hänen tunnetuimmat työnsä, jotka ovat pääasiassa koulurakennuksia. Arkkitehdin ja piirustuksen opetuksen lisäksi Salervo kirjoitti paljon oppikirjoja ja oli kouluhallituksessa piirustuksen, veiston ja kaunokirjoituksen tarkastajana. Monet koululaispolvet ovat opiskelleet kaunokirjoitusta, jonka mallin Salervo kehitti 1930-luvulla. Viimeksi Salervo oli maataloushallituksessa kotiteollisuusneuvoksena ja osastopäällikkönä 1945–1955.


title: Toivo Salervo

text: Eläkepäivikseen Salervo vetäytyi Nurmijärvelle, Röykässä sijaitsevan Vahaksenjärven rannalla olevaan, itse piirtämäänsä huvilaan. Eläkkeellä hän omistautui pitkälti taiteelle maalaamalla luonnonkukkia metsissä pääasiassa vesivärein. Myös muutamista kyläläisistä hän maalasi vesivärein muotokuvia.


title: Toivo Salervo

text:
Monet kylässä asuneet koululaiset, jotka keräsivät kasveja Röykän metsistä, tutustuivat Salervoon. Hänellä oli aina aikaa keskustella uteliaiden lasten kanssa ja kertoa eri kasveista. Hänen vilpitön ja teeskentelemätön käytöksensä teki hänestä koko kylän epävirallisen "isosedän".
Vielä elävät vanhat kyläläiset muistavat hänet vanhan ajan herrasmiehenä.


title: Toivo Salervo

text: Nurmijärveläisten vaikuttajien keskuudessa Salervo oli suosittu hahmo, joka kutsuttiin mielellään juhlapuhujaksi ja kutsuvieraaksi pitäjän- ja muihin juhliin. Hän oli kuolemaansa asti muun muassa Kivi-juhlien vakiokutsuvieras. Myös kouluihin hänet haluttiin juhlapuhujaksi, jos suinkin mahdollista.


title: Toivo Salervo

text: Viimeiseksi hänen piirtämäkseen ja myös rakennusvalvomakseen rakennukseksi jäi omaleimainen linja-autopysäkin suojakatos Vaaksintien risteyksessä Röykässä. Rakennus tuhoutui tulipalossa arkkitehdin kuoleman jälkeen.


title: Juliano Belletti

text: Juliano Haus Belletti (s. 20. kesäkuuta 1976 Cascavel, Brasilia) on brasilialainen jalkapalloilija, joka pelasi oikeana laitapuolustajana. Hänellä on myös Italian kansallisuus.


title: Juliano Belletti

text: 174 senttimetriä pitkä Belletti edusti urallaan Cruzeiroa, São Pauloa, Atlético Mineiroa, Villarrealia, Barcelonaa, Chelseata ja Fluminensea. Barcelonassa hän voitti Espanjan pääsarjamestaruuden ja Espanjan supercupin vuosina 2005 ja 2006 sekä Mestarien liigan vuonna 2006. Jälkimmäisen mestaruuden hän ratkaisi Barcelonalle loppuottelun 81. minuutilla tekemällään voittomaalilla. Loppuottelussa vastustajana oli lontoolainen Arsenal ja tulos 2–1.


title: Juliano Belletti

text: Brasilian maajoukkueessa Belletti pelasi 15 ottelua ja tehnyt niissä yhden maalin. Hän oli mukana vuoden 2002 MM-kilpailuissa, jotka Brasilia voitti. Maailmanmestaruuskisoissa hän sai peliaikaa vain viisi minuuttia välierässä Turkkia vastaan. Maajoukkuedebyyttinsä Belletti teki maaliskuussa 2001 Ecuadoria vastaan pelatussa ottelussa.


title: Bogart Co.

text: Bogart Co. oli 1980-luvun menestyneimpiä suomalaisia dance-musiikkiyhtyeitä. Yhtye on kotoisin Turusta. Bogart Co.:n suurimpia hittejä olivat muun muassa "Princess", "All the Best Girls" ja "C'mon Babe". Yhtyeen keulahahmo oli laulaja Ressu Redford.


title: Bogart Co.

text: Bogart Co. keikkaili 15 vuoden tauon jälkeen syksyllä 2003. Viimeksi Bogart Co. on esiintynyt alkuperäisessä kokoonpanossaan kesällä 2008.


title: Bogart Co.

text:
Sound of R.E.L.S. -yhtyeessä soittivat osittain samat henkilöt kuin Bogart Co.:ssa.
Julkaistu alun perin 1983 (eri kannella ja nimellä "You've Never Met", ilman kappaleita "Smile" ja "Stay Over Night") ja 1986. Uusintapainos 2002 "Warner Music Finland".


title: Bogart Co.

text: A-puoli


title: Bogart Co.

text: B-puoli


title: Bogart Co.

text:
A-puoli
B-puoli


title: D-Nice

text: D-Nice, oikealta nimeltään Derrick Jones, on yhdysvaltalainen rap-artisti. Hän aloitti uransa 1980-luvun puolessa välissä ja hän oli pitkään Boogie Down Productionsin jäsen. Hänen menestyksekkäin kappaleensa "Call Me D-Nice" ilmestyi vuonna 1990.


title: George Jung

text: George Jacob Jung (s. 6. elokuuta 1942 Boston, Massachusetts, Yhdysvallat) on yksi merkittävimmistä ihmisistä jotka salakuljettivat ja myivät kokaiinia Yhdysvaltoihin 1970- ja 1980-luvun alun aikana. Jung oli osa niin kutsuttua Medellínin kartellia, jota johti pahamaineinen Pablo Escobar. 1970- ja 1980-luvuilla Jung oli vastuussa 85 % Yhdysvalloissa levitetystä kokaiinista.


title: George Jung

text: Jung jäi viimeisemmän kerran kiinni vuonna 1994 oltuaan tuolloin jo kaksi kertaa vankilassa. Lähes 20 vuotta myöhemmin 2. kesäkuuta 2014 Jung vapautettiin vankilasta.


title: George Jung

text: Bruce Porter on kirjoittanut Jungin elämästä kirjan "BLOW: How a small-town boy made $ 100 million with the Medellin cocaine cartel and lost it all", ja sen pohjalta tehty myöhemmin elokuva, vuonna 2001 ensi-iltansa saanut "Blow", jossa Jungia näyttelee Johnny Depp.


title: Taikuri Luttinen

text: Taikuri Luttinen (oik. Jarmo Luttinen, s. 3. heinäkuuta 1957 Helsinki) on suomalainen taikuri. Luttinen esiintyy yritystilaisuuksissa sekä taikurina että kouluttajana. Hän tuli suomalaisille tutuksi Yle TV2:n lastenohjelmassa "Pikku Kakkosessa" esitetystä "Taikuri Luttinen – Luikuri Tattinen" -sarjastaan. Ennen Pikku Kakkosta hän esiintyi TV2:n ohjelmassa "Pikku posteljooni". Luttinen on toiminut taikurina ammattimaisesti vuodesta 1982 lähtien.


title: Vatikaanivaltion lippu

text: Vatikaanivaltion lippu on neliön muotoinen. Se koostuu kahdesta pystysuorasta yhtä suuresta osasta, joista tangon puoleinen on keltainen ja tuulessa liehuva valkoinen. Valkoisessa osassa ovat kuvattuina ainakin 1200-luvulta lähtien Pyhän istuimen tunnuksena käytetyt Pyhän Pietarin avaimet ristikkäin sekä paavin kolmiosainen tunnuskruunu, tiara.


title: Vatikaanivaltion lippu

text: Perimätiedon mukaan Roomaan seurakuntansa rakentanut apostoli Pietari ristiinnaulittiin Vatikaanin kukkulalla. Sen muistoksi jo 100-luvulla kukkulalle rakennettiin pieni pyhäkkö. Kristitty keisari Konstantinius rakennutti pyhäkön paikalle 300-luvulla basilikan. Tuhat vuotta myöhemmin Pietarinkirkko korvasi basilikan. Tätä ennen oli vuonna 754 perustettu vuoteen 1870 saakka säilynyt, paavin poliittista valtaa esustava Kirkkovaltio. Nykyisen lipun väritys on peräisin vuodelta 1808, jolloin Ranskan vallankumouksen seurauksena Napoleonin johtamat ranskalaiset valtasivat Italian, ja liittivät Rooman osaksi Napoleonin hallinnoimaa Italian kuningaskuntaa. Paavi Pius VII närkästyi tapahtumista ja muutti Kirkkovaltion perinteistä lippua muun muassa poistamalla siitä Ranskan trikolorissakin näkyvän vallankumouksen punaisen.


title: Vatikaanivaltion lippu

text: Kirkkovaltion lippuun jätettiin paavin vallan symbolina Pyhän Pietarin kaksi avainta ristissä. Symboliselityksen mukaan hopeisella avaimella "päästettiin" ja kultaisella "sidottiin maan päällä ja taivaissa". Avaimet on sidottu punaisella nauhalla ilmentäen paavin valtaa hengellisisten ja maallisten asioiden päättäjänä. Tiaran kolme kruunua symbolisoivat paavin arvovaltaa opettajana, pappina ja paimenena. Perusvärit keltainen ja valkoinen tulivat avainten kullasta ja hopeasta. Myös Jerusalemin kuningaskunnan vaakunan väritys - kultainen risti valkoisella pohjalla - vaikutti valintaan.


title: Vatikaanivaltion lippu

text: Heraldiikan perussääntöjen mukaan kahta metallia kuvaavaa väriä ei saisi liittää toisiinsa. Myöskään hopeista ja kultaista avainta ei voitaisi kuvata valkoisessa kentässä. Lisäksi lipussa kuvatun tiaran värit ovat valkoinen ja keltainen. Tämän lipun kohdalla tehdään poikkeus säännöistä ja ymmärrettävästi sallitaan ns. pyhien värien esillä pitäminen.


title: Simtex

text: Simtex oli yhdysvaltalaisen Steve Barcian vuonna 1988 perustama pelikehittäjäryhmä, joka tuli erityisesti tunnetuksi kehittämästään "Master of Orion" -pelisarjasta ja "Master of Magic" -pelistä. Simtex tunnettiin etenkin laadukkaiden vuoropohjaisten strategiapelien laatimisesta ja useita näistä pidetäänkin lajityyppinsä parhaimmistona. Yhtiön nimi muodostui sanayhdistelmästä SimulationTexas.


title: Simtex

text: Simtex nousi kansan tietoisuuteen vuonna 1993 ilmestyneellä strategiapelillään "Master of Orion". Se popularisoi usein pelin yhteydessä mainittavan 4X-strategiapelitermin (juontuu englannin kielen sanoista "eXplore, eXpand, eXploit, eXterminate" - tutki, laajene, hyödynnä, tuhoa). Pelin edeltäjänä oli Barcian MicroProselle esittelemä "Star Lords", joka oli monin tavoin rajoittunut versio lopullisesta tuloksesta. Star Lords julkaistiin sittemmin vuonna 2001 vapaaseen levitykseen.


title: Simtex

text: Yhtiön kehittelemä "Mech Lords" jäi taas BattleTech-universumin luojan FASA:n jalkoihin, kun FASA esti pelin julkaisun, koska pelissä oli heidän mielestään liikaa vaikutteita luomastaan BattleTech-universumistaan.


title: Simtex

text: "Master of Magicin" ilmestymisen jälkeen MicroProse osti yhtiön vuonna 1996, joka oli jo aikaisemmin julkaissut useita Simtexin pelejä. Lopulta rahoitusvaikeuksissa pyörinyt MicroProse lakkautti Simtexin 30. elokuuta 1998 (jonka virallinen nimi oli tuolloin "MPS Texas"), kun sen tuleva peli Guardians: Agents of Justice oli kaukana julkaisukelvosta versiosta.


title: Rafael Márquez

text: Rafael Márquez Álvarez (s. 13. helmikuuta 1979 Zamora, Meksiko) on meksikolainen jalkapalloilija. Useimmiten keskuspuolustajana pelannut, 180 senttimetriä pitkä Márquez pelasi kotimaansa lisäksi Euroopassa ja Yhdysvalloissaʃ.


title: Rafael Márquez

text: Márquez aloitti ammattilaisuransa Atlasissa, jota hän edusti kolmen kauden ajan ennen siirtoaan Ranskan liigaan, Monacon riveihin. Monacossa hän nousi yhdeksi parhaista Euroopassa pelaavista puolustajista ja voitti Ranskan-mestaruuden, Ranskan liigacupin ja Ranskan supercupin. Kaudeksi 2003–2004 Márquez siirtyi Barcelonaan, jossa viettämänsä seitsemän kauden aikana hän voitti muun muassa neljästi Espanjan-mestaruuden, kahdesti Mestarien liigan ja kerran Espanjan cupin. Hän siirtyi New York Red Bullsiin elokuussa 2010.


title: Rafael Márquez

text: Meksikon maajoukkueessa Márquez oli pitkään yksi joukkueen kantavista voimista. Maajoukkueuran parhaita saavutuksia ovat vuosien 2002, 2006, 2010, 2014 ja 2018 MM-kilpailuihin selviämisen lisäksi Maanosaliittojen cupin voitto vuodelta 1999 ja Gold Cupin voitto vuodelta 2003. Hän pelasi maajoukkueessa 147 ottelua ja teki niissä 17 maalia.


title: Pelimanni

text: Pelimanni ("pelemanni", "pelmanni", vrt. ruotsin "spelman") on vanhahtava nimitys soitinmusiikin esittäjästä. Nykyään pelimanni-nimitystä käytetään pääasiassa kansanmusiikin esittäjistä. Pelimannien perinteisin soitin on viulu. Muita pelimannisoittimia ovat mm. harmonikka, klarinetti, harmoni, mandoliini, kantele sekä erilaiset huilut ja pillit. Pelimanneja ja pelimannimusiikkia esiintyy kaikissa Pohjoismaissa.


title: Pelimanni

text: Pelimanneille tyypillistä on soittamisen ja musiikkikappaleiden opettelu korvakuulolta ilman nuotteja. Suhtautuminen pelimanneihin on vanhastaan ollut melko kaksijakoista: toisaalta heidän soittotaitoaan arvostettiin, toisaalta ammattia pidettiin paheksuttavana "moraalittomuutensa" vuoksi.


title: Tlingit

text: Tlingit on tlingitien Kaakkois-Alaskassa ja läntisessä Kanadassa puhuma kieli. Tlingit on hyvin uhanalainen kieli: Yhdysvalloissa on noin 700 puhujaa (1995 M. Krauss) ja 145 Kanadassa (1998 Kanadan tilastokeskus). Etnisesti ryhmään kuuluu noin 11 000 ihmistä. Useimmat puhujat ovat kaksikielisiä. Kaakkois-Alaskassa on aloitettu elvyytysohjelmia kielen säilyttämiseksi.


title: Tlingit

text: Tlingit lasketaan na-dené-kieliin kuuluvaksi erilliseksi kieliryhmäksi, jonka ainoa kieli se on. Sen läheisin sukulaiskieli on eyak. Aikoinaan sen luultiin olevan isolaattikieli, kunnes 1900-luvun tutkimukset osoittivat yhteyden eyakiin ja näin ollen athabasca-kieliin. Toisinaan on ehdotettu tlingitin olevan sukua haidalle.


title: Tlingit

text: Kieli jaetaan karkeasti neljään päämurteeseen. Pohjoisinta murretta ei ilmeisesti enää esiinny, mutta sitä kutsutaan kuitenkin nimellä Yakutat ("Yakhwdaat") tärkeimmän kaupunkinsa mukaan. Pohjoista murretta puhutaan alueella etelään Lituya Baysta Frederick Soundiin. Eteläistä murretta puhutaan Frederick Soundin eteläpuolelta Alaskan-Kanadan-rajalle pois lukien Annettensaari, joka on tsimšien reservaatti ja Prince of Walesin saari, joka on kaigani haidojen aluetta. Neljäs päämurre on sisämaan tlingit, jota puhutaan Kanadassa Atlin- ja Teslinjärvien ympäristössä. Saxmanissa lähellä Ketchikania puhuttiin nykyään lähes hävinnyttä tongassin murretta ("Taanta Khwáan"). Sen uskotaan olevan jäänne kielestä tlingitin ja tsimšin välillä. 1990-luvun lopulla oli elossa vain kaksi puhujaa.


title: Václav Prospal

text: Václav Prospal (s. 17. helmikuuta 1975 České Budějovice, Tšekkoslovakia) on entinen tšekkiläinen jääkiekkoilija. Hän ilmoitti 24. tammikuuta 2014 lopettavansa uransa ammattilaisjääkiekon parissa.


title: Václav Prospal

text: Prospal lähti NHL-varauksen saatuaan Pohjois-Amerikkaan ja pelasi AHL:n Hershey Bearsissa kolme kautta. Seuraava kausi meni Philadelphia Flyersissa, sekä farmissa että NHL:ssä. Prospal myytiin Ottawa Senatorsiin, jossa hän pelasi pari kautta. Sen jälkeen hänet myytiin Florida Panthersiin loppukaudeksi. Prospal siirtyi Tampa Bay Lightningiin ja pelasi siellä kaksi kautta. Jälkimmäinen kausi oli pisteiden valossa hänelle menestys, ja Tampa Bay olisi halunnut pitää miehen edelleen.


title: Václav Prospal

text: Prospal päätti kuitenkin toisin ja lähti Mighty Ducks of Anaheimiin. Samana vuonna Tampa Bay voitti mestaruuden. Anaheim myi Prospalin takaisin Tampaan kesällä 2004. Prospalilla oli huonoa onnea, hän pelasi Mighty Ducksissa juuri sillä kaudella, kun Tampa voitti Stanley Cupin. Työsulkukaudella Prospal pelasi HC České Budějovicessa, Tšekin kakkosliigassa.


title: Václav Prospal

text: Elokuussa 2009 Prospal teki sopimuksen New York Rangersin kanssa. Rangersissa Prospal pelasi kaksi kautta. Kaudella 2010–2011 hän pystyi pelaamaan loukkaantumisten takia 29 ottelua. Kesällä 2011 Prospal teki vuoden sopimuksen Columbus Blue Jacketsin kanssa.


title: Kreikan lippu

text: Kreikan lippu on Kreikan tunnus. Sen suhteet ovat 2:3. Se on perustaltaan jaettu yhdeksään yhtä leveään siniseen ja valkoiseen raitaan. Tangon puoleisessa yläkulmassa on neliömäinen sininen kenttä, jossa on valkoinen tasaristi. Tämä kuvio symboloi Kreikan virallista ortodoksista uskontoa. Kansanperinteeseen viitaten yhdeksän poikkiraitaa viittaavat lauseen "Έλευθερία ή Θάνατος" ("Vapaus tai kuolema", "E-lef-the-ri-a i Tha-na-tos") yhdeksään tavuun, joista viisi tavua liittyy sanaan "Έλευθερία" ja loput neljä sanoihin "ή Θάνατος".


title: Kreikan lippu

text: Kreikan lipun historia ulottuu Bysantin ajoille saakka, jolloin imperiumin tunnuksena oli yleisesti risti. Uudella ajalla Kreikassa on ollut käytössä erilaisia variaatioita sinivalkoisesta ristilipusta. Ensimmäisiä sinivalkoisia ristilippuja käyttivät muun muassa kreikkalaiset sotilaat ottomaanien armeijassa. Vuoden 1769 kansannousussa kreikkalaiset käyttivät lippua, jossa oli sininen risti valkoisella pohjalla. Lippua käytettiin myös Kreikan vapaussodassa vuosina 1821-1830.


title: Kreikan lippu

text: Kreikan ensimmäinen kansalliskokous tammikuussa 1822 päätti kuitenkin ottaa käyttöön lipun, jossa oli valkoinen risti sinisellä pohjalla, huolimatta siniristilipun suuresta suosiosta . Sen sijaan Kreikan laivaston käyttöön tuli jo silloin nykyisen kaltainen lippu, jossa oli viisi sinistä ja neljä valkoista raitaa sekä tangon puoleisessa ylänurkassa valkoinen risti sinisellä pohjalla. Vuonna 1828 se tuli käyttöön myös kreikkalaisissa kauppalaivoissa, mutta maissa käytettiin edelleen yksinkertaisempaa sinivalkoista ristilippua.


title: Kreikan lippu

text: Kreikan kuningaskunnan perustamisen jälkeen vuonna 1832 uusi kuningas Otto lisäsi sotilaslippuihin kuninkaallisen vaakunan (joka koostui baijerilaisesta kuviosta ja kruunusta). Oton luovuttua vallasta vuonna 1862 vaakuna poistettiin, mutta vuonna 1863 uusi kuningas (Yrjö I) korvasi sen kruunulla. Vuonna 1864 armeijan lipuksi tuli neliönmuotoinen ristilippu, jonka keskellä oli Pyhä Yrjö. Kuningasperhe puolestaan käytti lippua, jossa oli Schleswig-Holstein-Sonderburgin-Glücksbergin suvun tunnus ristin keskellä. Lippuja käytettiin rinnakkain ja niiden käyttöä säänneltiin vuonna 1867 säädetyllä kuninkaallisella asetuksella.


title: Kreikan lippu

text: Vuonna 1924 Kreikan muututtua tasavallaksi kuninkaalliset symbolit poistettiin lipuista, mutta monarkian palautus 1935 toi ne takaisin. Tasavallan aikana yksinkertaista ristilippua käyttivät vain eräät valtion virastot, ja laitokset kun taas raidallista merilippua käyttivät maissakin yksityiset kansalaiset.


title: Kreikan lippu

text: Vuonna 1969 sotilasvallankaappauksen jälkeen Kreikassa siirryttiin käyttämään maissakin nykyisenkaltaista lippua, jossa sinisen sävy oli jonkin verran nykyistä tummempi. Demokratian palauttamisen jälkeen vuonna 1975 Kreikassa siirryttiin käyttämään vanhaa ristilippua, mutta vuonna 1978 nykyinen lippu otettiin uudestaan käyttöön myös maissa


title: Steve McClaren

text: Steve McClaren (s. 3. toukokuuta 1961 Fulford, York) on englantilainen jalkapallovalmentaja ja entinen pelaaja. Kesästä 2018 lähtien hän on toiminut Queens Park Rangersin päävalmentajana.


title: Steve McClaren

text: Peliurallaan McClaren pelasi keskikentällä viettäen suurimman osan urastaan alemmissa divisioonissa. Hän pelasi urallaan Hull Cityssä (1979–1985), Derby Countyssä (1985–1988), mistä oli hetken aikaa lainassa Lincoln Cityssä, Bristol Cityssä (1988–1989) ja Oxford Unitedissa (1989–1992).


title: Steve McClaren

text: McClaren joutui lopettamaan uransa 31-vuotiaana loukkaantumisen vuoksi.


title: Steve McClaren

text: Lopetettuaan pelaajauransa McClaren toimi Oxfordin, missä Jim Smith oli päävalmentajana, reservijoukkueen managerina ja nousi vuonna 1995 ykkösjoukkueen valmentajaksi. Myöhemmin hän siirtyi Smithin perässä Derbyyn ja toimittuaan hetken hänen apurinaan nousi päävalmentajaksi.


title: Steve McClaren

text: Joulukuussa 1998 McClaren siirtyi Alex Fergusonin apuvalmentajaksi Manchester Unitediin. Kesällä 2001 McClarenille tarjottiin Middlesbrough’n managerin paikkaa, jonka hän otti vastaan. Heti ensimmäisellä kaudellaan hän vei joukkueen FA Cupin välieriin. Vuonna 2004 Middlesbrough voitti hänen alaisuudessaan Liigacupin, mikä oli joukkueen ensimmäinen pokaali koko sen historian aikana.


title: Steve McClaren

text: Kaudella 2004–2005 Middlesbrough saavutti historiansa parhaan liigasijoituksen oltuaan Valioliigassa seitsemäs. Kaudella 2005–2006 joukkue selviytyi UEFA Cupin finaaliin, joka pelattiin toukokuussa Eindhovenissa. Myös FA Cupissa joukkue menestyi hyvin saavuttaen toistamiseen historiansa aikana välieräpaikan.


title: Steve McClaren

text: Englannin maajoukkueessa McClaren toimi apuvalmentajana jo väliaikaisen valmentajan Peter Taylorin kaudella 2000 ja jatkoi toimessa Sven-Göran Erikssonin kaudella. Helmikuussa 2006 Eriksson ilmoitti jättävänsä tehtävän kesän MM-turnauksen jälkeen, ja toukokuun alussa McClarenin ilmoitettiin olevan joukkueen uusi päävalmentaja.


title: Steve McClaren

text: Englannin maajoukkuevalmentajana McClaren on saanut rajua kritiikkiä joukkueen kehnojen esitysten vuoksi. EM-karsinnat 2008 kisoihin koituivat McClarenin kohtaloksi. Englanti ei selvinnyt lopputurnaukseen, vaan hävisi viimeisessä ottelussaan Kroatialle 2–3 Wembleyllä. Englannille olisi riittänyt tasapeli kisapaikan varmistamiseen.


title: Steve McClaren

text: Englannin jalkapalloliitto antoi McClarenille potkut 22. marraskuuta 2007. Seuraavan vuoden kesäkuussa hän teki kahden vuoden sopimuksen hollantilaisen FC Twenten kanssa.


title: Steve McClaren

text: McClarenin kausi 2008–2009 Twentessä oli menestys. Seura oli Eredivisiessä toinen ja eteni KNVB Cupissakin finaaliin asti. Menestys jatkui myös kaudella 2009–2010, kun McClaren johdatti Twenten seurahistorian ensimmäiseen mestaruuteen pisteen erolla AFC Ajaxiin. Kauden jälkeen hänet valittiin ensimmäisenä ulkomaalaisena vuoden valmentajaksi Alankomaissa.


title: Steve McClaren

text: Mestaruuskauden jälkeen McClaren siirtyi Saksan Bundesliigassa pelaavan VfL Wolfsburgin päävalmentajaksi. Kausi Wolfsburgissa ei kuitenkaan sujunut lainkaan hyvin ja seura vajosi alempaan keskikastiin. Helmikuun alussa 2011 seurajohto erotti yllättäen McClarenin Wolfsburgin majaillessa Bundesliigan sijalla 13. Hänen viimeiseksi ottelukseen jäi 1–0-tappioon päättynyt paikallisderby Hannoveria vastaan.


title: Steve McClaren

text: Kesäkuussa 2011 McClaren palasi valmentajaksi kotimaahansa, kun Mestaruussarjassa pelaava Nottingham Forest teki hänen kanssaan nelivuotisen sopimuksen. McClarenin tavoitteena oli nostaa Forest takaisin pääsarjatasolle nousun kariuduttua perättäisinä kausina karsintavaiheeseen. Forestin kausi 2011–2012 lähti käyntiin todella vaisusti ja McClaren erosi tehtävästään lokakuun alussa, kun seura oli voittanut vain kaksi pelaamastaan kymmenestä sarjaottelusta. McClarenin viimeiseksi otteluksi Forestissa jäi 3–1-tappio Birmingham Citylle.


title: Steve McClaren

text: Tammikuussa 2012 McClaren palasi 2,5-vuotisella sopimuksella FC Twenten päävalmentajaksi Co Adriaansen saatua yllättäen potkut. Englantilaisen johdolla Twente sijoittui Eredivisien kuudenneksi. Paikka europeleihin jäi saavuttamatta, kun RKC Waalwijk pudotti Twenten pudotuspeleissä yhteismaalein 2-1. Kausi 2012/13 alkoi joukkueelta hyvin ja syksyllä seura taisteli mestaruudesta. Kevään heikommat esitykset pudottivat Twenten kärkitaistelusta viidenneksi ja lopulta fanien epäsuosioon joutunut McClaren erosi helmikuun lopussa 2013 tehtävästään.


title: Steve McClaren

text: Heinäkuussa 2013 McClaren siirtyi Harry Redknappin apuvalmentajaksi Mestaruussarjaan pudonneeseen Queens Park Rangersiin. Hänen sopimuksensa on voimassa toistaiseksi ja hän toimii tehtävässä ainakin kesän harjoituskaudella ja mahdollisesti syksyn ensimmäisissä otteluissa. Lokakuun alussa 2013 McClaren jätti QPR:n ja siirtyi 2,5-vuotisella sopimuksella Mestaruussarjassa pelaavan Derby Countyn päävalmentajaksi.


title: Steve McClaren

text: McClarenin debyyttikausi Derbyssä sujui hyvin ja varsinkin kauden syyspuoliskolla joukkue oli vahvassa vireessä. McClaren valittiin joulukuussa 2013 kuukauden parhaaksi valmentajaksi. Joukkueen esitykset hyytyivät hieman kevätpuolella ja suora nousu Valioliigaan jäi haaveeksi. Derby koki myös karvaan pettymyksen nousukarsinnoissa, kun Queens Park Rangers FC voitti viimeisen minuutin maalilla 0-1. Kaudella 2014/15 Derby sijoittui vasta kahdeksanneksi, kun loukkaantumisten rasittaman joukkueen peliesitykset kauden lopussa olivat heikkoja. Seurajohto erotti McClarenin toukokuun lopulla 2015.


title: Steve McClaren

text: McCaren aloitti Valioliigajoukkue Newcastle Unitedin päävalmentajana kaudella 2015–2016 kolmen vuoden sopimuksella. McClarenin johdolla Newcastle pelasi heikosti voittaen ensimmäisen ottelunsa vasta lokakuussa Norwichia vastaan. Joulukuussa joukkue osoitti piristymisen merkkejä kaataen Liverpoolin ja Tottenhamin, mutta vuoden vaihduttua tappiokierre syveni. Lopulta seurajohto erotti McClarenin maaliskuussa 2016. Newcastle voitti hänen alaisuudessaan vain kuusi Valioliigan ottelua ja oli liigassa toiseksi viimeisenä.


title: Steve McClaren

text: Lokakuussa 2016 McClaren palasi Derby Countyn päävalmentajaksi. McClarenin johdolla Derbyn peliesitykset paranivat ja joukkue nousi putoamiskamppailusta taistelemaan nousukarsintapaikoista. Kauden vanhetessa joukkueen pelillinen tekeminen hyytyi ja Derby ajautui tappiokierteen myötä kauemmas nousukarsinnoista. Lopulta seurajohto erotti McClarenin 12. maaliskuuta 2017. Potkujen taustalla olivat peliesitysten lisäksi McClarenin ja seurajohdon erilaiset näkemykset Derby Countyn kehittämisestä.


title: Steve McClaren

text: Elokuussa 2017 McClaren siirtyi israelilaisseura Maccabi Tel Avivin palvelukseen valmennuksen konsultointitehtäviin. Hän jätti tehtävänsä seurassa joulukuun lopussa 2017. Toukokuussa 2018 hän palasi valmennustehtäviin allekirjoitettuaan sopimuksen Mestaruussarjan Queens Park Rangersin kanssa.


title: Näkymätön mies (televisiosarja 1975–1976)

text: Näkymätön mies ("The Invisible Man") oli yhdysvaltalainen televisiosarja, jota esitettiin NBC-kanavalla vuosina 1975–1976. Nimestään huolimatta sarja ei perustu H. G. Wellsin romaaniin "Näkymätön mies". Sarjan aloitusjakso oli elokuvamittainen pilotti, yhteensä sarjaa kuvattiin pilotin jälkeen 12 jaksoa.


text: Sarjan päähenkilö on tiedemies Daniel Westin, jota esittää skottinäyttelijä David McCallum. Westin työskentelee Klae-nimisessä yrityksessä, jossa tehtyjen kokeiden sivuvaikutuksena esineitä onnistutaan muuttamaan näkymättömiksi. Westin muuttaa itsensä näkymättömäksi, mutta toisin kuin eläinkokeissa, hän ei palaakaan näkyväksi. Hänen ystävänsä, plastiikkakirurgi Nick Maggio valmistaa Westinille erityisen maskin materiaalista nimeltään Dermaplex, jolla on samat ominaisuudet kuin iholla. Dermaplexin sivuvaikutuksena hänen täytyy kuitenkin riisua maski ajoittain.


title: Virtua Cop

text: Virtua Cop on Sega-AM2:n kehittämä ammuntapeli. Peli julkaistiin ensin kolikkopelinä 1994, sitten Sega Saturnille 1995 ja Windowsille 1997.


title: Virtua Cop

text: Pelissä on tarkoituksena ampua rikollisia mutta varoa osumasta sivullisiin. Hahmo liikkuu itsestään, joten pelaajan tehtäväksi jää tähtääminen, ampuminen ja lataaminen. Ohjauslaitteena on valopistooli tai hiiri.


title: Virtua Cop

text: Pelille on tehty kaksi jatko-osaa: "Virtua Cop 2" ja "Virtua Cop 3".


title: Absorptiopumppu

text: Absorptiopumppu on lämpöpumppu, jossa käytetään lämpölähdettä jäähdytyksessä. Sen toiminta perustuu kaasuuntumiseen. Nopeasti liikkuvat molekyylit vievät mukanaan energiaa jäähdytettävästä materiaalista sitä paremmin vastaanottavaan. Absorptiopumppu on yleinen mm. kylmälaitteissa, ilmastointilaitteissa sekä voimalaitoksissa, joissa tuotetaan kylmää.


title: Pelastaja (palomies)

text: Pelastaja, palopelastaja tai palomies on henkilö, joka toimii pelastuslaitoksen henkilöstössä palo- ja pelastustehtävissä. He voivat työskennellä myös sairaankuljetus- ja ensihoitotehtävissä. Palopelastajan työtehtäviin kuuluvat esimerkiksi liikenneonnettomuudet, ensivastetehtävät, tulipalot, palotarkastukset, valistaminen, sairaankuljetus, avunantotehtävät ja korkeissa paikoissa työskentely. Vesisukellus kuuluu pelastussukeltajille eli pelastajille jotka ovat suorittaneet erikseen suoritettavan ammattikurssin ko. sukellustehtäviin pelastuslaitoksilla. Ammatikseen pelastajana toimivat testataan vuosittain kuntotestissä, jonka läpäistyään he saavat toimia mm. savusukeltajina. Pelastajakoulutusta annetaan Helsingin pelastuskoulussa Helsingissä ja Pelastusopistossa Kuopiossa. Pelastajan tutkinto antaa kelpoisuuden palomiehen tai palomies-sairaankuljettajan ja pelastajan virkoihin.


title: Dodekaani

text: Dodekaani eli n-dodekaani (CH) on 12-hiilinen suoraketjuinen alkaani. Se on normaaliolosuhteissa olomuodoltaan väritön, veteen liukenematon neste. Dodekaanin rakennekaava on CH(CH)CH, moolimassa 170,38 g/mol, sulamispiste −9,6 °C, kiehumispiste 216,2 °C, tiheys 0,75 g/cm (vesi = 1,0 g/cm), leimahduspiste 71 °C, itsesyttymislämpötila 205 °C ja CAS-numero 112-40-3.


title: Dodekaani

text: Yhdistettä esiintyy kasveissa ja niiden tuoksuissa.


title: Dodekaani

text: Dodekaanilla (CH) on 355 isomeerista muotoa.


title: American Hi-Fi

text: American Hi-Fi on rockyhtye Bostonista, Massachusettsista. Tähän päivään mennessä he ovat julkaisseet kolme studioalbumia ja yhden live-albumin. Heidän ensimmäinen albuminsa julkaistiin vuonna 2001 ja se nimettiin yhtyeen mukaan American Hi-Fi:ksi. Albumilla oli myös radiohitiksi noussut "Flavor of the Weak", joka tavoitti Top-50 listan Yhdysvalloissa sekä Isossa-Britanniassa. Vuonna 2002 he julkaisivat live-albumin nimellä Rock N Roll Noodle Shop/Live in Tokyo Japan. Heidän seuraava albumi "The Art of Losing" julkaistiin vuonna 2003 ja heidän viimeisin albuminsa "Hearts on Parade" vuonna 2005.


title: American Hi-Fi

text: Yhtyeen alkuperäinen nimi oli BMX Girl, kunnes Bob Rock, American Hi-Fin tuottaja vaati heitä vaihtamaan nimeä, koska hänen mukaansa BMX Girl oli surkea nimi.


title: FC Lynx

text: FC Lynx Napapiiri ry on suomalainen vuonna 1994 perustettu jalkapalloseura.


title: FC Lynx

text: Rovaniemeltä kotoisin oleva seura pelasi kaudella 2008 Pohjois-Suomen Kolmosessa pudottuaan kaudella 2007 Kakkosesta. Joukkue ehti pelata kaksi kautta Kakkosessa. Juniorijalkapalloilusta parhaiten tunnettu seura perustettiin SaNun pohjalta. Kotiottelunsa joukkue pelaa Saarenkylän tekonurmikentällä (katsojakapasiteetti 2 000). Edustusjoukkueen lisäksi seuralla on 15 muuta joukkuetta. Miesten kakkosjoukkue FC Lynx/2 pelaa sarjaporrasta alempana, Nelosessa. Lynxin edustusjoukkueella oli farmisopimus Ykkösessä pelaavan Rovaniemen Palloseuran kanssa ja toukokuussa 2006 kirjoitettiin rovaniemeläisten seurojen välille myös naisjoukkuetta koskeva sopimus. Lynxin ja RoPSin farmisopimus purettiin kauden 2007 jälkeen.


title: FC Lynx

text: FC Lynx Napapiiri ja FC Santa Claus AC sopivat 10.12.2013 nimenmuutos- ja yhteistoimintasopimuksen, jonka myötä seuran uudeksi nimeksi tuli FC Santa Claus Juniorit. .


title: Helsingin Musiikkitalo

text: Helsingin Musiikkitalo () on Helsingin keskustassa Kansalaistorin laidalla sijaitseva musiikkikeskus. Musiikkitalon avajaiset olivat 31. elokuuta 2011.


title: Helsingin Musiikkitalo

text: Talon suunnittelivat arkkitehdit Marko Kivistö, Ola Laiho ja Mikko Pulkkinen. Akustiikan suunnittelun konsulttina toimi Yasuhisa Toyotan toimisto, joka suunnitteli pääsalin akustiikan. Pienempien salien, tarkkaamoiden ja koko muun talon akustiikan suunnitelusta vastasi suomalainen Akukon Oy.


title: Helsingin Musiikkitalo

text: Konserttitoiminnan lisäksi rakennuksen tarkoitus on myös vahvistaa kansallista identiteettiä ja musiikin merkitystä yhteiskunnassa. Talon lävitse on vapaa läpikulku, millä pyritään houkuttelemaan ihmisiä viettämään aikaa talossa. Rakennuksen kokonaispinta-ala on 36 000 m² ja tilavuus 250 000 m³.


title: Helsingin Musiikkitalo

text: Musiikkitalon hinta-arvio oli 140 miljoonaa euroa, mutta sen rakentaminen tuli maksamaan 166 miljoonaa euroa ja tämän lisäksi hankittiin varusteita ja kalusteita 23 miljoonalla eurolla.


title: Helsingin Musiikkitalo

text: Rakennuksen pääkäyttäjiä ovat Taideyliopiston Sibelius-Akatemia, Helsingin kaupunginorkesteri ja Radion sinfoniaorkesteri, joista kukin pitää siellä vuosittain 40–50 konserttia. Vuodesta 2017 Helsingin Barokkiorkesteri on toiminut Musiikkitalon residenssiorkesterina, järjestäen talossa 8-11 tapahtumaa vuodessa. Rakennuksessa on 1 704-paikkainen pääsali, joka on akustiikaltaan laadukas. Siinä on myös viisi 140–300-paikkaista pientä konserttisalia, auditorio ja Sibelius-Akatemian opetustiloja. Lisäksi talossa on kahvila, ravintola, kirjasto sekä muita toimintatiloja. Talon julkisivu on lasia ja vihreäksi esipatinoitua kuparia. Se yhdistää suunnittelijoiden mukaan taloa muuhun kaupunkiin, jossa kuparia on käytetty paljon. Lisäksi se sopii Töölönlahden merelliseen maisemaan.


title: Helsingin Musiikkitalo

text: Päärahoittajia olivat Helsingin kaupunki, Yleisradio Oy ja Senaatti-kiinteistöt. Rakennuksen omistaa Kiinteistöosakeyhtiö Helsingin Mannerheimintie 13a (Senaatti-kiinteistöt 50 %, Helsingin kaupunki 25 % ja Yleisradio 25 %) A-Insinöörit toimivat erityisasiantuntijana 2008 – 2009 ja 2009 alkaen tilaajan rakennuttamisesta vastaavana projektinjohtajana. Musiikkitalo valmistui täsmälleen aikataulussa. Parhaimmillaan työmaalla työskenteli lähes 500 työntekijää.


title: Helsingin Musiikkitalo

text: Helsingin Musiikkitalo Oy:n toimitusjohtaja Kenneth Katter ja musiikkitalon johtaja Helena Hiilivirta irtisanoutuivat 25. marraskuuta 2011. Lehtikirjoitusten mukaan he olisivat todellisuudessa saaneet potkut. Heidän sanotaan tulleen keskenään toimeen erittäin huonosti, ja kyse on alusta pitäen ollut arvovaltataistelusta. Uudeksi toimitusjohtajaksi valittiin helmikuussa 2012 Pori Jazzin toimitusjohtaja Katja Leppäkoski. Hän hoiti molempien irtisanoutuneiden tehtävät. Leppäkoski jätti tehtävänsä "yhteisymmärryksessä" helmikuussa 2016, ja hänen seuraajansa on Pekka Kauranen.


title: Helsingin Musiikkitalo

text: Rakennus sijaitsee entisten paikalla, Mannerheimintien, Töölönlahdenkadun ja Kansalaistorin rajoittamalla tontilla. Sen lähinaapureita ovat Kansalaistorin itäpuolella Helsingin keskustakirjasto Oodi, torin eteläpuolella Kiasma ja Sanomatalo sekä Mannerheimintien toisella puolella Eduskuntatalo.


title: Helsingin Musiikkitalo

text: Kiasman ja Musiikkitalon välisellä aukiolla on Reijo Hukkasen veistos "Laulupuut", joka voitti Valtion taideteostoimikunnan yleisen taidekilpailun tammikuussa 2010. Elokuussa 2012 paljastettu "Laulupuut" koostuu kolmesta osasta, joista korkein on 13-metrinen suu taivasta kohti auki laulava hauki. Sen vierellä seisoo kaksi flyygelinkannen figuureista ja halkopinoista koottua tolppaa. Alumiinista ja teräksestä tehdyn teoksen aihe viittaa Aaro Hellaakosken runoon "Hauen laulu" (1928), jossa hauki nousi puuhun laulamaan.


title: Helsingin Musiikkitalo

text: Musiikkitalon sähköistys ja kaapelointi on suunniteltu riittämään vähintään 20 vuotta mutta laitteita voidaan muuttaa tarpeen mukaan. Verkko ulottuu kaikkialle esitys- ja yleisötiloihin ja sitä käytetään laajasti esitysteknisissä järjestelmissä: vain yksi prosentti verkon 2 400 kytkinporttiin kytketystä laitteesta on perinteisiä toimistotietokoneita. Äänentoiston signaalitiet ovat digitaalisia ja käytössä ovat muun muassa Audinate Dante, MADI ja AES/EBU -teknologiat. Konserttisalin lavalla on vain muutamia kaapelikaivoja, sillä ne vaikuttavat lavan sointiin.


title: Helsingin Musiikkitalo

text: Ääni- ja kuvalaitteilla on tallennuksen häiriöttömyyden takaamiseksi oma sähkönjakelujärjestelmä, ja signaalikaapelit on vedetty omilla reiteillä. Lähes kaikki audiokaapelit on suojattu kolminkertaisesti.


title: Helsingin Musiikkitalo

text: Sibelius-Akatemia käynnisti musiikkitalohankkeen jo vuonna 1992. Vuonna 1994 hanketta lähdettiin kehittämään paperilla. Vuosina 1999–2000 Musiikkitalon suunnittelusta järjestettiin kaksivaiheinen arkkitehtuurikilpailu. Sen voitti arkkitehtitoimisto LPR-arkkitehdit Oy teoksella "A Mezza Voce". Helsingin kaupunginvaltuusto hyväksyi Töölönlahden asemakaavan muutoksen vuonna 2002. Kaavamuutos loi edellytykset musiikkitalon rakentamiselle mutta hävitti paikalla olleen kaupunkihistorian.


title: Helsingin Musiikkitalo

text: Päärahoittajat perustivat kiinteistöosakeyhtiö Helsingin Musiikkitalon 2005. Osakkeista 48 prosenttia on Suomen valtiolla sekä Helsingin kaupungilla ja Yleisradiolla molemmilla 26 prosenttia. Talon kustannusarvio vuoden 2005 kustannustasossa oli 98 miljoonaa euroa, mutta se nousi myöhemmin, minkä takia suunnitelmissa jouduttiin luopumaan joidenkin kalliimpien materiaalien käytöstä.


title: Helsingin Musiikkitalo

text: Musiikkitalon pohjatyöt aloitettiin kesäkuussa 2006. Musiikkitalon johtajaksi valittiin 2006 Helena Hiilivirta. Lopullinen päätös talon rakentamisesta tehtiin vuonna 2008 kiinteistöosakeyhtiön solmittua urakkasopimuksen SRV-Toimitilat Oy:n kanssa. Kokonaiskustannusarvioksi vakiintui 140 miljoonaa euroa. Rakentamisen hyväksymistä vauhditti myös Svenska kulturfondenilta saatu noin kahden miljoonan euron avustus.


title: Helsingin Musiikkitalo

text: Puolitoista vuotta kestäneiden pohjatöiden valmistuttua heinäkuussa 2008 talon rakennuskuopassa järjestettiin 13. syyskuuta "Monttubileet", joissa esitettiin monipuolisesti eri tyylisuuntien musiikkia. Peruskivi, jonka sisään pantiin peruskirjan lisäksi kaikenlaista päivän lehdistä ja käytössä olevista rahoista ylikapellimestareiden tahtipuikkoihin, muurattiin 22. lokakuuta 2008. Tilaisuudessa virallisen puheen piti valtiovarainministeri Jyrki Katainen.


title: Helsingin Musiikkitalo

text: Enimmillään rakentamiseen arvioitiin tarvittavan kerralla 200–300 rakennusmiestä.


title: Helsingin Musiikkitalo

text: Musiikkitalossa on kuusi varsinaista konserttitilaa. "Konserttisali" (1 704 istumapaikkaa) sijaitsee talon keskellä. Muut salit ovat elektroniseen musiikkiin soveltuva "Black Box" (220–400 paikkaa), musiikkiteatterisali "Sonore" (284 paikkaa), kamarimusiikkisali "Camerata" (240 paikkaa), urkusali "Organo" (140 paikkaa) sekä alun perin orkestereiden harjoitussaliksi tarkoitettu "Paavo" (240 paikkaa). Erilaisia esityksiä järjestetään myös muissa tiloissa, kuten yleisölämpiössä.


title: Helsingin Musiikkitalo

text: Musiikkitalon pääaulan kattoon on kiinnitetty Kirsi Kaulasen tilateos "Gaia". Se voitti Valtion taideteostoimikunnan järjestämän yleisen taidekilpailun työnimellä "Kaiku". Gaia on kreikkalaisessa mytologiassa alkujumala, joka on useiden jumalten ja titaanien äiti. Tekijä kuvaa teosta orgaaniseksi, kasvismaailmasta tulleeksi ornamentiksi, josta kasvaa uhanalaisia suomalaisia kasveja kuten karvamansikkaa, lehtorikkoa ja nummimataraa. Teos on valmistettu peilikiillotetusta ruostumattomasta teräksestä ja se on käännetyn torven näköinen. Kaulaselle teräslevy on paperin ja vanerin luonnollinen jatkumo. Hänen mielestään paperi ja teräs ovat eräänlaisia epämateriaaleja, jotka peilaavat muiden materiaalien pintoja.


title: Helsingin Musiikkitalo

text: Organo-urkusaliin tulee kolmet urut, joista kahdet oli avajaisten aikaan paikallaan. Toiset niistä ovat peräisin Englannista, josta Sibelius-Akatemia osti ne osina tulevia tarpeita varten. Urkurakentamo Porthan sai tehtäväksi koota ne. Vuodelta 1892 peräisin olevat Fosters & Andrews 29-äänikertaiset tasavireiset urut edustavat englantilaista romantiikkaa. Ne olivat aikoinaan käytössä Glasgow'ssa presbyteerikirkossa. Martti Porthanin mukaan urut on "merkittävä soitin Suomen urkukartalla, koska tämän kokoista englantilaistyylin aitoa soitinta ei aiemmin ole ollut."


title: Helsingin Musiikkitalo

text: Kahdet muut urut ovat Italiasta 1700-luvun alkupuoliskolta peräsin olevat tuntemattoman rakentajan 9-äänikertaiset keskisävelvireiset barokkiurut ja vuodelta 1994 olevat pohjoissaksalais-alankomaalaista barokkityyliä edustavat 26-äänikertaiset Verschueren-urut.


title: Helsingin Musiikkitalo

text: Musiikkitalon konserttisaliin ollaan rakentamssa konserttiurut. Kaija Saariaho lahjoitti miljoona euroa vuonna 2017 Musiikkitalon konserttisalin konserttiurkujen rakentamiseksi. Saariahon lahjoituksen jälkeen urkuhanke keräsi myös muita lahjoittajia. Urkujen tavoiteltu valmistumisaika on vuonna 2021. Tavoitteena on Suomen suurimmat urut, joiden kustannusarvio on 4,2 miljoonaa euroa. Helsingin Musiikkitalon säätiö on avannut kansalaiskeräyksen, jonka tuotoilla tuetaan urkukonserttien järjestämistä sekä uusien kotimaisten urkuteosten säveltämistä.


title: Helsingin Musiikkitalo

text: Musiikkitalon Kuoro on vuonna 2011 perustettu harrastajakuoro, jota ovat tammikuusta 2017 alkaen johtaneet taiteellinen johtaja Nils Schweckendiek ja kuoromestari Jani Sivén. Kuoro toimii yhteistyössä Musiikkitalon päätoimijoiden, Helsingin kaupunginorkesterin, Radion sinfoniaorkesterin ja Taideyliopiston Sibelius-Akatemian kanssa.


title: Helsingin Musiikkitalo

text: Musiikkitalon ensilevytys on Nordea Jean Sibelius Orchestra & Jukka-Pekka Saraste: Beethoven: Coriolanus Overture - Sibelius: Symphony no. I, Finlandia CD/DVD (julkaistu 23.11.2011).


title: Kinesiologia

text: Kinesiologia (kreikan sanasta "kinesis" = "liike") on tieteenala, joka tutkii ihmisen liikettä urheilun ja terveydenhoidon tarpeita varten. Kinesiologista tutkimusta tehdään ja kinesiologiaa voi opiskella mm. Yhdysvalloissa, Kanadassa ja Kroatiassa.


title: Kinesiologia

text: Suomessa Jyväskylän yliopiston Liikuntabiologian laitoksella on Kinesiologian professuuri, joka kuuluu biomekaniikan pääoppiaineen alaisuuteen.


title: Avioehtosopimus

text: Avioehtosopimus on puolisoiden välinen sopimus, jolla he sopivat avioliiton tai rekisteröidyn parisuhteen varallisuussuhteista keskenään. Avioehtosopimus voi olla täysin poissulkeva, osittainen tai yksipuolinen. Näistä ensimmäinen on yleisimmin käytetty. Vuonna 2013 avioituneista pareista 32 prosenttia teki avioehtosopimuksen.


title: Avioehtosopimus

text: Avioehtosopimus on tehtävä kirjallisesti ja sillä pitää olla kaksi esteetöntä todistajaa, jotka vahvistavat avioehtosopimuksen allekirjoituksellaan. Sopimuksessa tulee olla myös päiväys, jotta se olisi pätevä. Avioehtosopimus on jätettävä maistraattiin ennen avioeron vireillepanoa, jotta se tulisi voimaan.


title: Avioehtosopimus

text: Mahdollinen muotovirhe avioehtosopimuksessa on piilevä, sillä sopimuksia ei tarkasteta rekisteröitäessä.


title: Sudanin vapautusarmeija

text: Sudanin vapautusarmeija eli "Haraka Tahrir Sudan" on merkittävin sudanilaisten kapinallisten löyhä yhteenliittymä, joka taistelee maan hallitusta ja sitä tukevia janjaweed-taistelijoita vastaan Darfurissa. Kolme vuotta jatkuneissa taisteluissa on kuollut yli 300 000 ihmistä ja yli kaksi miljoonaa on joutunut jättämään kotinsa. 5. toukokuuta 2006 Sudanin vapautusarmeija allekirjoitti yhdessä maan hallituksen kanssa Afrikan unionin laatiman rauhansuunnitelman.


title: Banffin kansallispuisto

text: Banffin kansallispuisto () on Kanadan Kalliovuorilla, 120–200 kilometriä Calgarystä länteen sijaitseva kansallispuisto, jonka alueella sijaitsee muun muassa Banffin kaupunki. Kansallispuisto on pinta-alaltaan 6 641 km² ja siihen kuuluu yli 1 600 km polkuja.


title: Banffin kansallispuisto

text: Banff oli Kanadan ensimmäinen kansallispuisto. Aluksi alueella oli vuodesta 1885 lähtien pieni suojelualue kahdelle kuumalle lähteelle ("Cave" ja "Basin"). Suojelualue laajennettiin 673 neliökilometriin, ja nimettiin "Rocky Mountains Parkiksi" 23. kesäkuuta 1887. Nimi "’Banff’" tulee Canadian Pacific Railwayn asemalta, jonka uskotaan olleen nimetty Skotlannin Banffshiren mukaan. Canadian Pacific Railway halusi houkutella alueelle turisteja rakentamalla hotellit Banff Springs Hotel ja Chateau Lake Louise.


title: Banffin kansallispuisto

text: Banff haki vuoden 1972 talviolympialaisten isännyyttä, mutta hävisi sen Sapporolle.


title: Banffin kansallispuisto

text: Banffin kansallispuisto pääsi vuonna 1984 yhdessä muiden Kanadan Kalliovuorten luonnonpuistojen kanssa Unescon maailmanperintöluetteloon vuorihuippuja, jäätiköitä, järviä, vesiputouksia, kanjoneita ja kalkkikivivuoria sisältävistä maisemistaan sekä alueelta löydetyistä fossiileistaan.


title: Kuulolaite

text:
Kuulolaite tai kuulokoje on apuväline, jota huonokuuloiset ihmiset käyttävät kuullakseen paremmin.
Sähköisessä kuulolaitteessa on mikrofoni, joka muuttaa äänen sähköiseksi signaaliksi sekä vahvistin, jonka tehtävä on kasvattaa sähköisen signaalin voimakkuutta ja korvaan sijoitettava kuulokeosa, joka muuttaa vahvistetun signaalin vahvistetuksi ääneksi.


title: Kuulolaite

text: Ensimmäiset kuulolaitteet olivat korvalehden jatkeeksi laitettuja kouria. Niiden ja kuulotorvien tarkoituksena oli vahvistaa ääntä. Kuulotorvi oli yksinkertaisimmillaan korvan suulla pidettävä tötterö. Kuulotorvista alettiin hiljalleen kehittää mahdollisimman tehokkaita mutta myös mahdollisimman huomaamattomia. Niitä saatettiin kätkeä parran tai hiusten sekaan. Ääntä onnistuttiin vahvistamaan sähköisesti 1900-luvulla, ja ensimmäiset kannettavat sähköiset kuulolaitteet saapuivat markkinoille 1930-luvulla. Tämän jälkeen kuulolaitteiden tekniikkaa ovat mullistaneet transistorit 1950-luvulla ja digitaalinen kehitys 1990-luvulla.


title: Kuulolaite

text: Kuulolaitteita on nykyään monia eri malleja. Yleisin käytössä oleva malli on korvantauskoje, jonka laiteosa asetetaan korvalehden taakse ja korvakappale korvakäytävään. Äänet välittyvät korvaan korvakappaleeseen liitetyllä letkulla, jonka avulla se pysyy myös korvasta. Korvakappale rakennetaan yksilöllisesti korvan mukaan. Korvakäytävästä otetun mallin mukaan valmistettu korvakäytäväkoje puolestaan asetetaan korvakäytävään. Se on pienikokoinen, ja sen käyttö vaatii sorminäppäryyttä. Taskukoje on hieman suurempi kuulolaite. Sitä pidetään taskussa tai esimerkiksi kaulassa kannettavassa pussissa. Ääni johdetaan korvaan johdon ja korvakappaleen avulla. Kommunikaattorimalliin kuuluu kuulokkeet ja vastaanotinlaitteisto. Kommunikaattoria käyttävät joskus erittäin huonokuuloiset vanhukset, jotka tarvivat kuulolaitetta vain ajoittain. Kuulolaite voidaan liittää myös puhelimeen tai muuhun sähköiseen laitteeseen erityisen induktiosilmukan välityksellä.


title: Kuulolaite

text: Nykyaikaisissa kuulolaitteissa on monipuoliset ominaisuudet, ja niitä voi käyttää erilaisilla kuunteluohjelmilla erilaisissa ääniympäristöissä. Käyttäjä voi itse valita ohjelman tai laite tekee sen automaattisesti. Useimmat kuulolaitteet sovitetaan tietokoneohjelmiston avulla. Laitteita käytetään useimmiten paristoilla; korvantaus- ja korvakäytäväkojeissa on nappiparistot ja taskukojeessa sauvaparistot.


title: Kuulolaite

text: Kuulokojeet luokitellaan säädeltävyyden mukaan. Yksinkertaisimmissa laitteissa ei ole säätömahdollisuutta, ja lisäksi on joko käyttökytkimillä ja sovitussäätimillä säädeltäviä kojeita ja ohjelmoitavia laitteita. Useimmiten tarvittavat säätimet muokkaavat äänenvoimakkuutta ja käyttötapaa. Jälkimmäisellä valitaan mikrofoni- tai induktiokelatoiminta. Mikrofonitoiminnalla mikrofoni ottaa äänet vastaan, mutta induktiokelatoiminta mahdollistaa induktiosilmukan käytön. Ohjelmoitavalla kuulolaitteelle voidaan saavuttaa tarkemmat säätömahdollisuudet kuin perinteisellä säätimillä. Ohjelmoitavat kojeet käyttävät muun muassa erityisiä ohjelmointilaitteita tai normaalille tietokoneelle asennettua ohjelmaa.


title: Kuulolaite

text: Monet vanhukset häpeävät kuulolaitteen käyttöä, koska sitä pidetään hankalana ja epämukavana, Lisäksi se saatetaan kokea vanhuuden ja vammaisuuden merkiksi. Esimerkiksi Suomessa vain noin puolet kuulolaitteen omistajista käyttää kuulolaitetta säännöllisesti.


title: Optimistijolla

text: Optimistijolla on yhdelle purjehtijalle suunniteltu purjejolla. Optimistijolla, "optari", on juniorikevytvene, jolla voi purjehtia noin 7-8 -vuotiaasta aina 15-vuotiaaksi saakka tai kunnes purjehtija alkaa saavuttaa noin 60 kilon painon. Optimisti on oivallinen alkeisharjoitusvene, jota jo nuorimmatkin purjehtijat pystyvät käsittelemään. Se tarjoaa purjehduksellisesti haasteita niin veneenkäsittelyn kuin kilpailutaktiikankin kannalta myös kasvavalle purjehtijalle ja siten pohjan myöhemmälle purjehdusuralle. Moni menestynyt kilpapurjehtija on aloittanut uransa optimistissa.


title: Optimistijolla

text: Optimistijolla on yksityyppiluokka, jossa eri purjehtijoiden veneet ovat oleellisilta osiltaan samanlaiset. Kilpailujollat ovat one design-lujitemuovijollia ja tarkasti mittasääntöön valmistettuja puu/epoksijollia, mutta harjoitusveneiksi käyvät myös vanhat lujitemuovi- ja vanerijollat.


title: Optimistijolla

text: Kymmenet eri valmistajat maailmassa valmistavat vuosittain noin 4000 optimistijollaa. Vuonna 2005 Suomen Purjehtijaliiton rekisterissä optimistijollia oli 350.


title: Optimistijolla

text: Optimistijollalla saa kilpailla 15 ikävuoteen saakka. Suomessa järjestetään optimistijollakilpailuita runsaasti. Optimistijolla ei ole olympialuokka, mutta MM-, EM- ja PM- kilpailuita järjestetään.


title: Optimistijolla

text: Optimistijolla on mitattava ja sillä on oltava voimassa oleva mittakirja, jotta sillä voidaan kilpailla. Ellei uusi jolla täytä mittasääntöä on myyjän velvollisuus korjata vene tai toimittaa tilalle uusi. Kaikkiin avoimiin kilpailuihin osallistuvien veneiden ja purjeiden tulee olla voimassa olevien luokkasääntöjen mukaisia ja mitattuja. Mittakirja tulee olla aina mukana näissä kilpailuissa. Kaikissa purjeissa tulee olla IODA:n purjenappi, joita purjeneulojat voivat tilata liiton sihteeriltä. Mittauksia suorittavien henkilöiden yhteystiedot löytyvät Optariliiton www-sivuilta tai niitä voi myös tiedustella Suomen Purjehtijaliitosta


Gorsafawddacha'idraigodanheddogleddollônpenrhynareurdraethceredigion () on Fairbourne & Barmouth Steam Railwayn omistaman kapearaiteisen rautatien varrella sijaitseva rautatieasema Gwyneddissä, Walesin pohjoisosassa. Aseman aikaisempi nimi oli Golf Halt ("Golf-seisake"), jonka se oli saanut lähellä sijaitsevan 9-reikäisen golfkentän mukaan. Nimenmuutoksella rautatieyhtiö kuitenkin tavoitteli pääsyä Guinnessin ennätysten kirjaan sekä Yhdistyneen kuningaskunnan pisimmän paikannimen asemaa, joka oli Walesissa sijaitsevan Llanfairpwllgwyngyllgogerychwyrndrobwllllantysiliogogogochin kylän hallussa. Ennätysten kirjaan se pääsi maailman pisimpänä rautatieaseman nimenä, mutta se ei ole saavuttanut juurikaan suosiota pisimpänä paikannimenä.


title: Gorsafawddacha'idraigodanheddogleddollônpenrhynareurdraethceredigion

text: Rautatieaseman nimi on kymriä ja sen merkitys on "Mawddachin asema ja sen lohikäärmeen hammas Pohjois-Penhrynin tien varrella Cardiganinlahden kultaisella rannalla".


title: Elävältä hautautuminen

text: Elävältä hautautuminen (teloitusmenetelmänä elävältä hautaaminen) tarkoittaa elossa olevan ihmisen tai eläimen hautautumista maan alle. Hautautuminen voi johtua tahattomasta onnettomuudesta tai inhimillisestä vahingosta jossa henkilön on luultu jo kuolleen. Elävänä hautaamista voidaan käyttää myös kidutus- tai teloituskeinona.


title: Elävältä hautautuminen

text: Elävänä haudattu ajautuu tajuttomaan tilaan 2–4 minuutissa ja kuolee hapen puutteeseen 5–15 minuutissa. Joskus onnettomuuksissa hautautuneet ovat jääneet ilmataskuun ja selvinneet elossa joitain päiviä, mahdollisesti jopa yli viikon.


title: Elävältä hautautuminen

text: Joitain ihmisiä on haudattu elävältä hetkeksi vapaaehtoisesti. Useimmiten he ovat vain halunneet tällä todistaa omaa kyvykkyyttään selvitä tästä hengenvaarallisesta tempusta.


title: MCR-perinne

text: MCR-perinne (Mass Communication Research) on osa viestinnän tutkimusta. Se sai alkunsa Yhdysvalloissa 1930-luvun lopulla. Sen tärkein kiinnostuskohde oli joukkoviestinnän vaikutukset.


title: MCR-perinne

text: MCR-perinteen syntyaikoihin tarvittiin hallinnon käyttöön tietoa yhteiskunnasta ja sen toiminnasta. Toisen maailmansodan aikana sotapropagandan tehon ja keinojen selvittely kävi tärkeäksi. Myös mainonta ja markkinointi herättivät kysymyksiä viestinnän vaikutuksista. MCR-perinteen vaikutustutkimus hallitsi viestinnän tutkimusta 1960-luvun puoliväliin asti.


title: MCR-perinne

text: Kiinnostus kohdistui yksilöihin vaikuttamiseen lyhyellä aikavälillä. Tutkittiin pienten sanoma-annosten tehoa ja vaikutuksena pidettiin asenteissa tapahtuvia muutoksia.


title: MCR-perinne

text: Tutkimusten mukaan viestien vaikuttamiseen vaikutti:


title: MCR-perinne

text: Käsitys tietolähteen luotettavuudesta vaikuttaa siihen, miten ihmiset antavat sanoman vaikuttaa itseensä. Kokeessa 1950-luvulla kaksi ryhmää saivat samasta tekstistä tietoa ydinsukellusveneistä, mutta tekstien lähteistä oli annettu ryhmille eri tiedot. Vain ryhmän, jonka lähde oli uskottava, asenteet muuttuivat kirjoituksen ehdottamaan suuntaan. Uusintamittauksissa luotettavan lähteen vaikutus oli laskenut, mutta epäluotettavan lähteen kanta oli alkanut vaikuttaa. Tutkijoiden mukaan he, jotka olivat yhtä mieltä sanoma sisällön kanssa, näyttivät unohtaneen tiedon lähteen.


title: MCR-perinne

text: Kun yleisön mieltä pitäisi muuttaa, koetilanteessa tehokkainta oli käyttää viestiä, jossa asiaa arvoitiin ainakin näennäisesti molemmilta kannoilta. Monipuolisuus lisäsi viestin tehoa niiden silmissä, jotka olivat alun perin sanoman kanssa eri mieltä. Jos haluttiin vahvistaa samaa mieltä olevien kantaa, yksipuolisempi viesti oli tehokkaampi. Enemmän koulutusta saaneisiin monipuolinen viesti tehosi paremmin. Myös ennen viestille altistumista opitut asenteet vaikuttivat sanoman vastaanottoon.


title: MCR-perinne

text: Ihmisten mielipiteet eivät usein muutu suoraan joukkoviestinnän vaikutuksesta. Muutoksen aiheuttaa jonkin läheisen ihmisen muutospaine ja käännytystyö. Mielipidejohtajat seuraavat joukkoviestintää hieman muita enemmän, ja tavoittavat arkipäiväisesti ja joustavasti ihmiset, joihin vaikuttavat: he voivat siten palkita ja antaa palautetta näiden ajatuksista. He ovat mielipidejohtajia vain joillain elämänalueilla, esimerkiksi politiikassa.


title: MCR-perinne

text: Kun ihminen kohtaa keskenään ristiriitaisia asenteita, käyttäytymismalleja, mielipiteitä tai tietoa, hän kokee epämiellyttävää ristiriitaa, jonka hän pyrkii purkamaan. Purkaa voi mielipiteitä muuttamalla, etsimällä tukea entisille mielipiteille ja vähättelemällä ristiriitaa aiheuttavia sisältöjä. Kognitiivisen dissonanssin mukaan ihmiset valitsevat joukkoviestinnästä materiaalia, joka tukee heidän aiempia näkemyksiään, ja välttelevät ainesta, josta heillä ei ole vankkoja mielipiteitä (koska ne luovat dissonanssitilanteita). Ristiriidan sietämistä helpottavat myös sosiaaliset suhteet.


title: MCR-perinne

text: MCR-perinteen vaikutustutkimuksen päätulos oli joukkoviestinnän vaikutusten vähäisyys. Kun vaikutuksia tutkittiin koeoloissa, viesteillä näytti olevan jonkinlaista tehoa, mutta kenttäolosuhteissa vaikutukset vähenivät. Joukkoviestintä tuntui eniten vahvistavan ihmisten aiempia mielipiteitä.


title: MCR-perinne

text:
Vastaanottajat olivat omaksuneet asioista aiempia käsityksiä: heidän mieleensä oli muokkaantunut tietty kuva, jota vasten uutta informaatiota tai uusia ehdotettuja asenteita mitattiin. Tämä heikensi viestien kykyä käännyttää vastaanottajia.
Toisaalta vaikuttamattomuuden syy oli ihmisten välitön sosiaalinen ympäristö ja heidän tapansa käyttää joukkoviestimiä. Uutta mielipidettä punnitaan mielipidejohtajien, ryhmän luoman sosiaalisuuden tunteen ja ryhmäpaineen alaisena. Ihmisten tapa käyttää joukkoviestimiä valikoiden näytti vähentävän vaikutusta.


title: MCR-perinne

text: Joidenkin kriitikoiden mukaan tulos joukkoviestinnän pienistä vaikutuksista on seurausta tutkimusmenetelmistä. Kokeellinen vaikutustutkimus oli kiinnostunut sellaisista vaikutuksista, joita pystyttäisiin empiirisissä koetilanteissa mittaamaan. Kokeissa huomio kohdistui yksittäisiin ihmisiin, suhteellisen lyhyeen aikaväliin ja vaikutukseen suhteessa pieneen määrään sanomia. Osa tutkimuksista tehtiin mahdollisimman tarkkaan järjestetyissä ja kontrolloiduissa koetilanteissa, osa kenttäoloissa. Asenteet mitattiin ennen viesteille altistumista, mitä seurasi altistus sanomille. Sen jälkeisessä asennemittauksessa havaittu muutos katsottiin vaikutukseksi. Koska vaikutukset olivat mitattavissa vain lyhyellä aikavälillä ja yksittäisissä ihmisissä, niitä tutkittiin siten ja havaitut vaikutukset jäivät pieniksi.


title: MCR-perinne

text: Osa kriitikoista väitti, että MCR-tutkijoiden vaikutustutkimus pyrki tietoisesti tuottamaan tutkimustuloksia, joissa joukkoviestinnän vaikutukset todettaisiin vähäisiksi. Syy on kriitikoiden mukaan tutkimuksen käynnistäneistä tahoissa ja niiden kaupallisista kytkennöissä. Kaupallinen joukkoviestintäteollisuus halusi tietää, miten sen sanomien (mm. mainosten) vaikutukset yhteiskunnassa välittyivät. Sen intressi oli myös korostaa vaikutusten pienuutta ja vetäytyä tutkimustuloksiin vedoten ohjelmien vaikutuksia koskevasta vastuusta.


title: Lusinin lause

text: Matematiikassa Lusinin lause (tai myös Luzinin lause) on reaalianalyysin lause, joka on nimetty Nikolai Luzinin mukaan. Lusinin lause on toinen muotoilu Littlewoodin toisesta periaatteesta.


title: Lusinin lause

text: Sen mukaan jokainen mitallinen funktio on melkein jatkuva:


title: Lusinin lause

text: Olkoon väli formula_1 annettu ja olkoon formula_2 mitallinen funktio. Tällöin formula_3 on olemassa kompakti formula_4 siten, että "f" rajoitettuna "E":hen on jatkuva ja formula_5. Tässä formula_6 on "E":n komplementti. Huomaa, että "E" perii välin formula_1 topologian ja tässä topologiassa "f":n jatkuvuus rajoittuu joukkoon "E".


title: Lusinin lause

text: Lusinin lause todistetaan seuraavasti: Jatkuvat funktiot ovat tiheässä formula_8:ssä. Siten on siis olemassa jono jatkuvia funktioita formula_9 siten, että formula_10 formula_11:ssä. Tästä jonosta voidaan erottaa osajono, jota merkitään myös formula_9:llä, siten, että formula_13 melkein kaikkialla. Nyt Egorovin lauseen mukaan formula_13 "tasaisesti" lukuun ottamatta mielivaltaisen pientä joukkoa. Koska jatkuvat funktiot ovat suljettuja tasaisen suppenemisen suhteen, on väite todistettu.


title: Kuoliaaksi keittäminen

text: Kuoliaaksi keittäminen on eräs teloitusmenetelmä.


title: Kuoliaaksi keittäminen

text: Teloitettava heitetään valmiiksi kiehuvaan veteen, jossa hän kuolee tuskallisesti. Toinen tapa teloittaa tällä tavalla on panna teloitettava kylmää vettä sisältävään kattilaan ja sytyttää tuli sen alle, jolloin teloitettava kuolee hitaasti ja erittäin tuskallisesti. Tätä teloitusmenetelmää on käytetty menneinä kahtena kolmena vuosisatana laajoilla alueilla Euroopassa ja Aasiassa. Menetelmä ei ollut kuitenkaan kovin yleinen.


title: Kuoliaaksi keittäminen

text: Ugandan sotilasdiktaattori Idi Aminin on väitetty teloittaneen poliittisia vastustajiaan tähän tapaan.